Agong, Raja Permaisuri tiba di Turkiye untuk lawatan negara

ANKARA, 18 Muharam 1444H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berangkat tiba di sini bagi Lawatan Negara ke Turkiye selama tujuh hari bermula hari ini.

Pesawat khas yang membawa Seri Paduka berdua serta delegasi mendarat di Lapangan Terbang Antarabangsa Esenboga di sini pada kira-kira 5.30 petang (waktu tempatan) dan diberi sambutan hamparan permaidani biru.

Turut berangkat anakanda Seri Paduka, Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan ‘Athiyatullah.

Seri Paduka berdua, yang berlepas dari Kompleks Bunga Raya, Lapangan Terbang Antarabangsa Kuala Lumpur pada kira-pukul 10 pagi, turut diiringi Menteri Kewangan Tengku Datuk Seri Zafrul Abdul Aziz dan Ketua Setiausaha Kementerian Luar Datuk Seri Amran Mohamed Zin.

Keberangkatan tiba Al-Sultan Abdullah dan Tunku Azizah disambut oleh Naib Presiden Turkiye Fuat Oktay, Duta Besar Malaysia ke Turkiye Sazali Mustafa Kamal dan Duta Turkiye ke Malaysia Emir Salim Yuksel.

Tunku Azizah turut dipersembah jambangan bunga daripada dua kanak-kanak sebagai mengalu-alukan keberangkatan Seri Paduka.

Yang di-Pertuan Agong dan Raja Permaisuri Agong kemudian melintasi Kawalan Kehormat Setempat Kor Tentera ke-4 serta Komander Garrison Ankara dan Seri Paduka bertitah ‘Merhaba Asker’ (Sejahtera Askar).

Semasa di Ankara, Al-Sultan Abdullah dan Tunku Azizah dijadual berangkat menghadiri Majlis Sambutan Negara dan mengadakan pertemuan dengan Presiden Republik Turkiye Recep Tayyip Erdogan di Istana Presiden serta berangkat menghadiri Majlis Santapan Negara yang dihoskan Erdogan dan isteri, Puan Yang Terutama Emine Erdogan.

Seri Paduka juga dijadual berangkat melawat syarikat pertahanan Turkiye, FNSS Defence Systems A.S dan Turkish Aerospace Industries manakala Raja Permaisuri Agong dijadualkan berangkat melawat Muzium Goreme di Cappadocia dan Ankara Advance Technical Institute For Girls.

Yang di-Pertuan Agong dan Raja Permaisuri kemudian akan berangkat ke Istanbul pada Khamis sebelum dijadualkan berangkat ke Majlis Santapan Bersama diaspora Malaysia di sana.

Sepanjang lawatan di Istanbul, Seri Paduka berdua akan berangkat melawat beberapa tempat bersejarah antaranya Makam Abu Ayyub al-Ansari, Makam Sultan Abdul Hamid II, Masjid Besar Hagia Sophia dan Muzium Istana Topkapi sebelum berangkat pulang ke tanah air pada Ahad.

Lawatan Negara yang ketiga buat Seri Paduka berdua ini adalah atas undangan Erdogan dan dijadualkan pada tahun lepas namun terpaksa ditangguhkan susulan penularan COVID-19.

Lawatan ini penting bagi mengukuhkan lagi hubungan dua hala antara Malaysia dan Turkiye yang sekali gus melambangkan keakraban serta keteguhan jalinan persahabatan kedua-dua negara sejak 1964.

Ia turut mencerminkan keprihatinan Seri Paduka berdua terhadap kesejahteraan rakyat Malaysia dan kelestarian prestasi pelaburan serta kepentingan negara di Turkiye.

Lawatan Negara terakhir oleh Yang di-Pertuan Agong ke Turkiye ialah pada 1992 oleh Yang di-Pertuan Agong ke-9 iaitu Almarhum Sultan Azlan Shah. – Bernama


Shinzo Abe dikebumi dalam istiadat khas negara 27 September

TOKYO, 22 Zulhijjah 1443H, Jumaat – Jepun menetapkan Istiadat Pengebumian Negara untuk bekas Perdana Menteri, Shinzo Abe pada 27 September ini, yang dijangka turut membabitkan kehadiran pemimpin asing.

Kerajaan mengumumkan istiadat pengebumian mendiang akan diadakan di Nippon Budokan di Tokyo – sebuah tempat penganjuran konsert dan acara sukan – yang pernah digunakan untuk istiadat pengebumian negara bekas perdana menterinya pada 1967.

Jurucakap kerajaan, Hirokazu Matsuno berkata, rekod mendiang Abe sebagai perdana menteri Jepun paling lama, selain pencapaian serta hubungannya dengan pemimpin asing melayakkan dia dikebumi mengikut istiadat negara.

“Kita juga akan menerima kenamaan asing dan negara yang mempunyai hubungan diplomatik dan kami akan dimaklumkan mengenai butirannya,” katanya.

Istiadat pada September ini akan menjadi pengebumian negara kedua untuk bekas perdana menteri di Jepun selepas perang, iaitu kali pertama adalah Shigeru Yoshida.

Matsuno berkata, istiadat itu akan berlangsung ringkas dan suram, namun kos pelaksanaan masih dikaji.

Mendiang Abe telah ditembak mati ketika menyampai ucapan dalam kempen politik di wilayah Nara pada 8 Julai lalu.

Suspek dikenali sebagai Tetsuya Yamagami – dipercayai bekas anggota pasukan tentera maritim Jepun – mengaku berdendam dengan sebuah organisasi tertentu dan percaya Abe adalah anggota pertubuhan itu.

Lelaki berusia 41 tahun itu melepaskan tiga das tembakan ke arah Abe ketika mendiang berucap di atas pentas menggunakan senjata buatan sendiri.-  Agensi


Pegawai SPRM, seorang lelaki didakwa tuduhan rasuah

SHAH ALAM, 4 Zulkaedah 1442H, Selasa  – Seorang pegawai Suruhanjaya Pencegahan Rasuah Malaysia (SPRM) dan seorang lelaki didakwa di Mahkamah Sesyen di sini, hari ini atas pertuduhan rasuah berjumlah RM100,000 April lepas.

Shahrul Izuan Mohd Zain, 41, dan Teoh Peng Sin, 55, mengaku tidak bersalah atas pertuduhan masing-masing di hadapan Hakim Rozilah Salleh.

Bagi pertuduhan utama, Shahrul Izuan yang bertugas di SPRM Putrajaya didakwa bersubahat dengan Teoh menerima rasuah wang tunai RM100,000 daripada Tan Chee Sheng, 34, sebagai dorongan untuk tidak melakukan siasatan di bawah  Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 oleh SPRM terhadap Tan.

Shahrul Izuan juga didakwa atas pertuduhan pilhan iaitu dengan curangnya menipu dengan memperdaya individu sama kononnya membantu untuk tidak melakukan siasatan bagi kesalahan pengubahan wang haram oleh SPRM kepada Tan, sehingga Tan menyerahkan wang tunai RM100,000 yang kesalahan itu dilakukan hasil subahat Shahrul Izuan.

Teoh yang bekerja sendiri di Johor Bahru, Johor pula menghadapi pertuduhan menerima suapan wang tunai RM100,000 daripada Tan sebagai dorongan untuk tidak melakukan siasatan bagi kesalahan sama oleh SPRM terhadap Tan.

Teoh juga didakwa atas pertuduhan pilihan dengan curangnya menipu dengan memperdaya Tan kononnya membantu untuk tidak melakukan siasatan bagi kesalahan sama oleh SPRM sehingga mendorongnya menyerahkan wang tunai RM100,000.

Kedua-dua tertuduh didakwa melakukan kesalahan tersebut di sebuah kedai kopi di sebuah pusat beli-belah di Sepang pada 14 April.

Bagi pertuduhan utama, Shahrul Izuan didakwa di bawah Seksyen 28(1) (c) dibaca bersama Seksyen 16 (a) (A) Akta SPRM 2009 dan Teoh mengikut Seksyen 16 (a) (A) dan mereka boleh dihukum di bawah Seksyen 24 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan itu dapat dinilai atau RM10,000 mana-mana yang lebih tinggi, jika sabit kesalahan.

Pertuduhan pilihan pula, Shahrul Izuan dituduh mengikut Seksyen 109 Kanun Keseksaan dan dibaca bersama Seksyen 417 kanun sama manakala Teoh didakwa di bawah Seksyen 417, yang jika sabit kesalahan boleh dipenjara hingga lima tahun atau dengan denda atau kedua-duanya sekali.

Mahkamah menetapkan jaminan RM10,000 dengan seorang penjamin terhadap setiap tertuduh dan mengarahkan Shahrul Izuan dan Teoh melapor diri setiap bulan di pejabat SPRM terdekat dan menetapkan  28 Julai untuk sebutan semula kes.

Pendakwaan dikendalikan Timbalan Pendakwa Raya SPRM Fadhli Ab Wahab manakala kedua-dua tertuduh diwakili peguam Datuk Hanif Hassan.

Sementara itu, SPRM dalam kenyataan berasingan menegaskan, tidak akan berkompromi dengan kegiatan salah laku, jenayah atau apa-apa pelanggaran undang-undang oleh pegawainya dan akan mengambil tindakan tegas sekiranya mereka melakukan perkara tersebut. -Bernama


Netizen dakwa DAP sanggup ‘jilat ludah’ demi berkuasa

Oleh Zuhayati Yazid

BANGI, 29 Rabiulakhir 1444H, Khamis – Siri ‘drama’ politik negara masih berlarutan memasuki hari kelima dengan pelbagai ‘plot twist’ yang menyebabkan rakyat semakin penat menantikan pengakhirannya.

Selepas episod di Istana Negara, kini parti tamak haloba, DAP pula membuat kemunculan ‘eksklusif’ memohon maaf secara terbuka atas sebarang kenyataan terdahulu pemimpin parti itu yang menyinggung perasaan kerajaan dan rakyat Sarawak.

Tindakan Setiausaha Agung, Anthony Loke membuat permohonan maaf secara terbuka ketika membuat kunjungan mesra ke kediaman Premier Sarawak, Tan Sri Abang Johari Tun Openg telah mengundang pelbagai reaksi pengguna media sosial.

Kebanyakan netizen menganggap permohonan maaf parti berkenaan, sebagai tindakan tidak ikhlas dan hanya mempunyai agenda politik demi mendapatkan kuasa semata-mata.

Pemilik akaun Facebook, Kolee Saidin mendakwa tindakan pemimpin DAP itu bukanlah sesuatu yang sukar buat untuk dilakukan parti berkenaan, berbanding dengan ‘habuan’ yang bakal dinikmatinya nanti.

“Demi kuasa xdak hal punya,” tulisnya.

“Bravolah DAP, sanggup akui kesilapan dan memohon maaf terbuka,” sindir Ainah Lee.

Perkara sama turut disokong oleh Alawi Abdullah yang terkejut dengan permintaan maaf parti cauvanis berkenaan.

“Woww… minta maaf pun jadi hal besar nampak sangat jiwa kacau,” katanya.

Bagi Mohd Noor pula menyifatkan permintaan maaf berkenaan dilakukan kerana terpaksa.

“Ni orang panggil sudah meludah cuba cari dan jilat balik..kot dapat balik rasa manisnya,” katanya.

Sementara itu, sebahagian netizen juga mempertikaikan tindakan memohon maaf oleh pimpinan utama DAP itu hanya dibuat kepada rakyat Sarawak sahaja, dan tidak dilakukan untuk seluruh rakyat di negara ini.

“Kat sarawak je ke? Kat semenanjung bila?,” kata Mohd Amar.

“Masa pujuk memujuk ok…masa dapat kuasa maam-macam,” kata Mohd Akmal.

Terdahulu, Anthony dalam pertemuan itu mendakwa berharap dapat membuka lembaran baharu untuk membina persefahaman dan kerjasama demi negara Malaysia yang lebih maju dan progresif.

Malah dalam kunjungan berkenaan di Kuching yang turut ditemani Datuk Dr Sim Kui Him, Anthony turut membuat permohonan maaf dan mewakili pemimpin DAP lain yang menyinggung perasaan kerajaan dan rakyat Sarawak.

Sebelum ini, Pengerusi parti tersebut, Lim Guan Eng didakwa sombong dan angkuh apabila membuat kenyataan mahu Sarawak membayar hutang terlebih dahulu sebelum memberi peruntukan pembaikan sekolah daif di Sarawak.

Guan Eng juga didakwa sering mengeluarkan kenyataan kurang sopan termasuk pernah mendakwa Sarawak akan bankrap.


Data peribadi MySejahtera dijamin selamat

BANGI, 16 Rabiulakhir 1442H, Rabu – Data peribadi dalam aplikasi MySejahtera selamat kerana dikawal selia sepenuhnya oleh Majlis Keselamatan Negara (MKN).

Aplikasi dimiliki sepenuhnya Kementerian Kesihatan (KKM) itu, dikawal di bawah Akta Perlindungan Data Peribadi, selain ciri keselamatannya mematuhi piawaian antarabangsa dalam melindungi kerahsiaan dan keselamatan data.

Justeru dengan ciri keselamatan kukuh itu, Menteri Kanan Keselamatan, Datuk Seri Ismail Sabri Yaakob memberi jaminan bahawa data peribadi rakyat dalam aplikasi MySejahtera selamat.

Memetik laporan Berita Harian hari ini beliau berkata, rakyat negara ini tidak perlu bimbang dengan sebarang kebocoran maklumat peribadi mereka melalui aplikasi itu.

“Rakyat tidak perlu bimbang kerana ia di bawah kawalan kerajaan dan kita mengawalnya serta memastikan data peribadi itu dilindungi daripada sebarang isu kononnya data itu dikongsi sesiapa.

“Adalah menjadi kesalahan jika data peribadi itu dikongsi mana-mana pihak tidak bertanggungjawab dan boleh didakwa di bawah Akta Perlindungan Peribadi,” katanya.


Israel bohong! Hanya 70,000 penduduk pindah ke selatan Gaza

GAZA, 2 Rabiulakhir 1445H, Selasa – Jurucakap kerajaan di Gaza menyangkal dakwaan tentera pengganas Israel kononnya 600,000 rakyat Palestin kehilangan tempat tinggal akibat peperangan berterusan dengan Hamas.

Menurutnya, hanya 70,000 orang dipindahkan dari utara Gaza ke selatan.

“Penceroboh (tentera Israel) terus menyebarkan pembohongan dan dakwaan sebagai sebahagian daripada perang psikologinya, di samping pencerobohan ketenteraan kejamnya terhadap rakyat kita,” kata ketua pejabat media kerajaan Hamas, Salama Marouf pada sidang akhbar.

Beliau berkata, yang terkini adalah laporan The Washington Post semalam mengenai jurucakap tentera Israel yang mendakwa pemindahan lebih 600,000 rakyat dari utara Gaza, ke arah kawasan yang kononnya ‘selamat’ di selatan Gaza.

“Hagari (jurucakap Angkatan Pertahanan Israel) dengan mudah terlupa bahawa apa yang dipanggil ‘kawasan selamat’ yang dikatakannya sedang dihujani dengan banyak bom letupan dan memusnahkan seluruh kawasan kediaman, sama seperti yang berlaku sepanjang Semenanjung Gaza,” katanya.

Marouf berkata, ini membawa kepada ‘percanggahan dan kekeliruan dalam kenyataan, selain mengesahkan dakwaan serta naratif palsu mengenai angka pemindahan ini dari utara Gaza’.

“Berbeza dengan dakwaan pendudukan, anggaran menunjukkan bahawa hanya kira-kira 70,000 orang dipindahkan dari utara Gaza ke arah selatan dan mereka berada di 12 pusat perlindungan.

“Mereka yang kehilangan tempat tinggal menderita kerana Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA) tidak memberikan mereka apa-apa makanan atau bahan bantuan lagi.

“Ia menyebabkan ratusan daripada mereka pulang ke rumah mereka di utara Gaza semalam dan mengumumkan ribuan lagi dijangka pulang dalam beberapa jam akan datang,” katanya.

Gaza sedang mengalami krisis kemanusiaan yang teruk tanpa bekalan elektrik, manakala hampir kehabisan bekalan air, makanan, bahan api serta perubatan ketika orang awam melarikan diri ke selatan berikutan amaran Israel untuk mengosongkan kawasan utara.

Hamas pada 7 Oktober lalu memulakan Operasi Taufan Al-Aqsa terhadap rejim haram Israel, serangan mengejut pelbagai serampang termasuk serangan roket bertubi-tubi dan penyusupan ke Israel melalui darat, laut dan udara.

Serangan itu sebagai tindakan balas terhadap serbuan Masjid Al-Aqsa di Baitulmaqdis Timur yang diduduki dan keganasan penceroboh Israel yang semakin meningkat terhadap rakyat Palestin.

Tentera Israel kemudian melancarkan operasi terhadap sasaran Hamas di Semenanjung Gaza.

Jumlah rakyat Palestin yang terbunuh dalam serangan udara Israel ke atas Gaza sudah meningkat kepada 2,750, termasuk 750 kanak-kanak.- Agensi


Pemandu Ford Ranger langgar konvoi kereta mewah ditahan

JOHOR BAHRU, 18 Syaaban 1443H, Isnin – Pemandu kereta pacuan empat roda Ford Ranger yang melanggar sebuah kereta mewah di Kilometer 34, Lebuhraya Utara-Selatan arah Selatan, berhampiran susur keluar Sedenak, Jumaat lepas, ditahan awal pagi ini.

Ketua Polis Daerah Kulai, Supt Tok Beng Yeow berkata, ahli perniagaan wanita berusia 28 tahun berasal dari Yong Peng itu ditahan di perkarangan Ibu Pejabat Polis Daerah (IPD) Kulai kira-kira 1 pagi.

Menurutnya, wanita terbabit ditahan untuk siasatan lanjut setelah hadir menyerah diri di balai polis berkenaan.

“Wanita itu direman selama tiga hari mulai hari ini dan kes disiasat di bawah Seksyen 42(1) Akta Pengangkutan Jalan 1987 yang memperuntukkan hukuman penjara maksimum lima tahun dan denda maksimum RM15,000,” katanya dalam kenyataan hari ini.

Semalam, Tok berkata, pihaknya menjalankan siasatan susulan video tular memaparkan kumpulan konvoi kereta mewah yang berhenti di lokasi berkenaan sehingga menghalang lalu lintas, tiga hari lepas.

Beliau berkata, siasatan awal mendapati kejadian berpunca daripada sebuah pacuan empat roda Ford Ranger yang cuba memotong konvoi kumpulan kereta mewah secara berbahaya sebelum melanggar satu daripada kereta itu ketika memasuki lorong kiri.

Video berdurasi 45 saat yang tular di media sosial menunjukkan kumpulan kereta mewah terbabit telah bertindak memberhentikan kenderaan mereka, dipercayai selepas pelanggaran itu, di tengah-tengah lebuh raya berikutan rasa tidak berpuas hati dan menyebabkan berlaku perselisihan faham antara mereka di lokasi kejadian. – Bernama


Israel serang Gaza, sasar tapak senjata Hamas

GAZA, 9 Jamadilawal 1444H, Ahad – Tentera udara haram Israel melancarkan serangan udara ke atas tapak Pergerakan Perjuangan Islam Palestin (Hamas) di Semenanjung Gaza selepas serangan roket didakwa ditembak dari kawasan Palestin ke arah wilayah Israel.

Tentera Israel mendakwa, pada petang Sabtu sebuah roket telah dilepaskan dari Semenanjung Gaza ke arah negara itu.

Serangan itu berlaku ketika salah satu kumpulan bersenjata di Gaza, Jihad Islam, mengancam untuk bertindak balas selepas tentera Israel membunuh dua pemimpinnya di bandar Jenin Tebing Barat pada Khamis.

“Sebagai tindak balas kepada roket yang dilepaskan ke arah wilayah Israel, jet pejuang Pasukan Pertahanan Israel (IDF) menyasarkan tapak pembuatan senjata milik Hamas,” kata tentera Israel dalam satu kenyataan.

Sasarannya adalah tapak di mana kebanyakan roket pergerakan di Semenanjung Gaza dihasilkan, katanya.

Pasukan Pertahanan Israel juga menyasarkan terowong Hamas di Selatan Semenanjung Gaza.

Askar berkata, beberapa jam kemudian ia telah menyasarkan pos tentera Hamas sebagai tindak balas terhadap tembakan dari Semenanjung Gaza ke arah pesawat perang Israel.

Sayap bersenjata Hamas berkata, ia menggunakan peluru berpandu antipesawat ketika serangan udara Israel di Semenanjung Gaza.

“Musuh Zionis meluaskan pencerobohannya terhadap rakyat kami dengan mengebom dengan kejam di Semenanjung Gaza, berikutan jenayahnya membunuh Ammar Mufleh di Huwara,” kata jurucakap Hamas, Hazem Qassem.

Lonjakan pertumpahan darah di Tebing Barat yang diduduki telah mencetuskan kritikan antarabangsa terhadap tentera negara pengganas kerana menggunakan kekerasan terhadap orang awam Palestin.

Kritikan tertumpu kepada pembunuhan Ammar Hadi Mufleh, 22, dalam keadaan yang dipertikaikan di bandar Huwara, Tebing Barat, di selatan Nablus, pada Jumaat lepas.

Sekurang-kurangnya 145 rakyat Palestin dan 26 warga Israel terbunuh dalam keganasan di Israel dan Tebing Barat, termasuk Baitulmaqdis Timur yang diilhak tahun ini. – Agensi


25 terbunuh, 13 cedera serangan sasar bas di Syria

DAMSYIK, 16 Jamadilawal 1442H, Khamis – Sekurang-kurangnya 25 orang terbunuh dalam serangan pengganas di wilayah timur Syria, Dayr al-Zawr.

Agensi berita rasmi Syria, SANA, melaporkan bahawa serangan itu menyasarkan sebuah bas di jalan raya utama di Dayr al-Zawr, semalam.

Menurut laporan agensi itu, seramai 13 orang turut cedera dalam serangan itu.

Badan Pemerhati Hak Asasi Manusia Syria mendakwa bahawa serangan berkenaan dilakukan oleh kumpulan pengganas Daesh.

Sementara itu, kumpulan pro-pembangkang mendakwa bahawa sekurang-kurangnya 30 tentera Syria terbunuh dalam serangan bas.

Syria telah dicengkam oleh militan yang disokong kuasa asing sejak Mac 2011. Kerajaan Syria mengatakan bahawa rejim Israel dan sekutu Barat dan serantaunya membantu kumpulan pengganas Takfiri yang menyerang negara itu.

Pasukan pemerintah Syria telah merebut kembali banyak kawasan yang pernah dikendalikan oleh kumpulan pengganas. – Agensi


Tak beretika, Al Jazeera diminta mohon maaf segera

BANGI, 14 Zulkaedah 1441H, Isnin – Laporan Al Jazeera yang mendakwa, Malaysia melakukan diskriminasi terhadap pendatang asing tanpa izin (PATI) sepanjang pelaksanaan Perintah Kawalan Pergerakan (PKP) adalah tak wajar, berniat tidak baik serta mengelirukan tanpa fakta tidak jelas.

Menyangkal dakwaan itu, Menteri Kanan (Kluster Keselamatan), Datuk Seri Ismail Sabri Yaakob berkata, PATI, rakyat Malaysia dan warga asing dengan dokumen sah pada mulanya telah dikurung bersama di depoh tahanan di Selangor Mansion bagi mengawal COVID-19, di bawah penguatkuasaan Perintah Kawalan Pergerakan Diperketatkan (PKPD).

Katanya, PKPD turut dikuatkuasakan di kawasan lain termasuk di pusat tahfiz, madrasah dan serta beberapa perkampungan di Hulu Langat, Selangor.

Jelas beliau, tindakan itu bukan sahaja terhad kepada warga asing, malah turut membabitkan rakyat Malaysia dengan kawalan kawad berduri.

“Ini bagi memastikan tiada sesiapa dapat keluar daripada kawasan (PKPD) itu dan tiada individu daripada luar yang boleh masuk ke dalam. Kita mahu pastikan mereka diselamatkan daripada penularan sesama mereka dan juga diselamatkan daripada penularan luar.

“Setiap individu dalam kurungan PKPD dibuat saringan termasuk PATI. Kerajaan juga tanggung kos saringan ke atas mereka.

“Jadi, tidak betul dakwaan layanan tidak adil ke atas mereka (PATI), kerana mereka dikurung berdasarkan SOP (Standard Operasi Prosedur) dan polisi yang dikuatkuasakan kepada sesiapa sahaja termasuk rakyat Malaysia,” katanya ketika bercakap pada sidang media di Putrajaya, hari ini.

Sebelum ini, Al Jazeera dalam laporan bertajuk ‘Locked Up in Malaysia’s Lockdown’ mendakwa, berlaku diskriminasi terhadap PATI, dari segi layanan ketika Malaysia menguatkuasakan PKP bagi menangani COVID-19.

Video laporan berdurasi 20.25 minit itu mendapat cemuhan netizen yang menyifatkannya sebagai tidak benar dan berniat tidak baik.

Mengulas lanjut, Ismail Sabri berkata, kerajaan Malaysia memberi layanan yang sama kepada kedua-dua kategori warga asing, sama ada mereka ada yang sah mahupun tiada dokumen perjalanan.

Beliau berkata, seramai 68,829 warga asing yang mempunyai dokumen perjalanan sah telah disaring dan 2,579 daripadanya yang positif COVID-19 telah dirawat di hospital.

“Manakala yang tidak mempunyai dokumen, yang ditahan di depoh-depoh tahanan itu kita tak biarkan mereka sakit dan meninggal dunia di dalamnya. Kita bantu dan saring mereka.

“Sebanyak empat depoh tahanan yang mempunyai kes positif COVID-19 di kalangan tahanan PATI. Seramai 4,924 daripada mereka telah pun disaring dan 777 daripadanya didapati telah positif.

“Mereka yang positif dirawat di tempat khas iaitu di Pusat Expo di Maeps, Serdang. Kita bawa dan rawat mereka sehingga sembuh sebelum dihantar pulang ke depoh tahanan, seterusnya ke tempat asal mereka,” katanya.

Selain itu, beliau turut menegaskan, warga asing yang tiada dokumen perjalanan sah namun telah sembuh daripada COVID-19 masih lagi berstatus PATI.

Katanya, meskipun mereka negatif COVID-19, ia bukan bermakna PATI berkenaan bebas berkeliaran di negara ini.

“Ini kerana mereka berstatus tidak sah dan akan dilayan seperti tidak sah, misalnya mereka tidak boleh bebas berkeliaran seperti orang lain untuk bebas bekerja dan sebagainya,” katanya.

Bukan itu sahaja, Ismail Sabri turut menyanggah tuduhan Al Jazeera bahawa golongan kanak-kanak telah digari ketika berada di pusat tahanan.

Menyifatkan pemberita berkenaan tidak beretika dalam menyediakan laporan, beliau menegaskan bahawa kanak-kanak yang berada di pusat tahanan telah diasingkan bersama-sama ibu bapa mereka di tempat khas dan tidak dicampurkan bersama tahanan-tahanan lain.

“Ini fakta sebenar, tetapi Al Jazeera tak ingin tahu fakta sebenar sebaliknya atas niat kurang baik ke atas Malaysia, maka perkara tidak betul dilaporkan dengan menuduh Malaysia rasis dan sebagainya.

“Justeru, saya menggesa Al Jazeera sebagai sebuah agensi yang mempunyai etika kewartawanan tinggi supaya menghentikan tindakan yang mereka lakukan ini serta memohon maaf kepada rakyat Malaysia,” tegasnya.


Manifesto BN-PN bersifat populis, bukan untuk jangka panjang

Oleh Zuhayati Yazid

BANGI, 13 Rabiulakhir 1444H, Selasa – Tawaran pemimpin politik wajar bersifat jangka panjang yang boleh membantu meningkatkan taraf kehidupan rakyat, dan bukan sekadar janji manis sempena Pilihan Raya Umum Ke-15 (PRU15) semata-mata.

Pensyarah Kanan Fakulti Ekologi Manusia, Universiti Putra Malaysia (UPM), Prof Madya Dr Mohd Izzani Mohd Zain berkata, kebanyakan tawaran yang dikemukakan pemimpin politik hari ini hanyalah bersifat populis dan memfokuskan untuk tujuan jangka pendek.

Beliau berkata, kebanyakan manifesto yang ditawarkan oleh parti politik semuanya lebih bersifat jangka pendek semata-mata.

“Kalau kita tengok tawaran yang diberikan oleh Barisan Nasional (BN) berhubung Skim Bantuan Pendapatan Asas jelas menampakkan kerajaan seolah-olah menawarkan janji manis kepada rakyat.

“Walaupun niatnya baik untuk membantu golongan bawahan seperti B40, namun tawaran berkenaan akan menyebabkan golongan berkenaan akan terus bergantung kepada kerajaan sahaja.

“Sepatutnya BN menawarkan skim yang boleh meningkatkan taraf kehidupan mereka bukannya umpan yang hanya bertahan untuk tempoh jangka pendek sahaja,” katanya kepada Ismaweb.net, hari ini.

Dr Mohd Izzani berkata, sebaiknya kerajaan menyediakan kail untuk rakyat terus berdikari dan mencari peluang bagi meningkatkan taraf hidup mereka menerusi skim tertentu.

Begitu juga dengan tawaran Perikatan Nasional (PN), beliau berkata, janji pengeluaran Kumpulan Wang Simpanan Pekerja (KWSP) secara bersasar di dalam manifesto ‘PN Best’ dibimbangi memberi musibah kepada rakyat jika ia direalisasikan.

“Walaupun tawaran yang diberikan PN mampu memberi kelegaan kepada pengundi dan bersesuaian dalam keadaan hari ini selepas pasca pandemik, namun dalam masa sama PN juga perlu mengimbangi dan dan perlu berhati-hati supaya tawaran berkenaan tidak membawa kesan terus di masa depan.

“Mungkin kerajaan PN perlu mencari kaedah sesuai supaya pengeluaran berkenaan juga terus bertahan dan tidak menyebabkan pengeluar akan menjadi miskin selepas mereka pencen,” katanya lagi.


Kerajaan imbang kawalan pergerakan, keperluan aktiviti harian

KUALA LUMPUR, 26 Safar 1442H, Rabu – Kementerian Kewangan memberi jaminan bahawa kerajaan akan mengimbangi kawalan pergerakan dan keperluan melakukan aktiviti harian untuk melindungi nyawa dan kehidupan rakyat.

Menterinya Tengku Datuk Seri Zafrul Aziz berkata kelangsungan ekonomi perlu dilindungi untuk memastikan momentum pemulihan ekonomi dapat dikekalkan.

“Sebagai Menteri Kewangan, untuk memastikan agar rakyat dapat terus mencari rezeki dan perniagaan dapat terus berniaga, adalah penting kepada saya,” katanya.

Tengku Zafrul berkata demikian semasa membentangkan Laporan Laksana Ke-25: Pelaksanaan Pakej Rangsangan Ekonomi Prihatin Rakyat (Prihatin) dan Pelan Jana Semula Ekonomi Negara (Penjana) menerusi laman sosial Facebook beliau hari ini.

Beliau berkata kerajaan mengambil pengalaman daripada langkah-langkah kawalan pergerakan yang lalu dan kesan langkah tersebut terhadap punca pendapatan dalam usaha memutuskan rantaian penularan pandemik COVID-19.

Kerajaan pada minggu ini telah mengumumkan Perintah Kawalan Pergerakan Bersyarat (PKPB) di Sabah, Selangor, Putrajaya dan Kuala Lumpur setelah mengambil kira peningkatan kes baharu COVID-19 di kawasan-kawasan tertentu, dan juga corak penularan jangkitan wabak tersebut.

“Saya berharap semuanya tabah dan memahami bahawa tindakan ini diambil bagi melindungi rakyat. Janganlah kita leka. Kita masih berperang dengan musuh yang tidak nampak.

“Diingatkan bahawa PKPB ini berbeza dengan PKP yang dilaksanakan pada bulan Mac hingga Mei, di mana hampir keseluruhan aktiviti ekonomi seperti perniagaan, perkilangan dan gerai-gerai masih boleh beroperasi dengan mengikuti prosedur operasi standard (SOP) yang ditetapkan,” katanya. – Bernama


MAIS terkilan kerajaan tarik balik rayuan kes kalimah Allah

BANGI, 26 Syawal 1444H, Rabu – Majlis Agama Islam Selangor (MAIS) berpegang teguh dan menjunjung titah Sultan Selangor, Sultan Sharafuddin Idris Shah Alhaj yang melarang penggunaan kalimah Allah dalam penerbitan berkaitan agama Kristian di negeri itu.

Sehubungan itu, MAIS menegaskan tidak bersetuju dengan tindakan Kementerian Dalam Negeri (KDN) dan Kerajaan Malaysia menarik balik rayuan yang difailkan di Mahkamah Rayuan membabitkan kes penggunaan kalimah Allah dalam penerbitan berkaitan agama Kristian, baru-baru ini.

Pengerusi MAIS, Tan Sri Abdul Aziz Mohd Yusof berkata, pihaknya berpendirian bahawa kes itu bukan hanya berkaitan dengan isu pentadbiran dan keselamatan, tetapi juga membabitkan perkara akidah orang Islam serta pentadbiran agama Islam yang berada di bawah bidang kuasa Raja sebagai Ketua Agama Negeri.

“Sebelum ini dalam kes rayuan tersebut, pihak MAIS dan dua lagi Majlis Agama Islam Negeri telah dibenarkan oleh Mahkamah Rayuan untuk hadir dalam kes rayuan ini sebagai amicus curae (sahabat mahkamah).

“Walaubagaimanapun, MAIS merasa terkilan dan kesal dengan tindakan unilateral pihak kerajaan yang menarik balik rayuan ini tanpa berunding dengan pihak MAIS dan pihak-pihak lain yang terlibat yang mempunyai kepentingan dalam kes rayuan ini,” katanya dalam kenyataan, hari ini.

Abdul Aziz berkata, dalam titah Sultan Sharafuddin pada 23 Mac 2021, baginda menegaskan bahawa penggunaan kalimah Allah dalam kitab Bible (terjemahan Bahasa Melayu) atau percetakan apa-apa buku dan tulisan agama Kristian dalam apa-apa bentuk sekali pun, tetap dilarang penggunaannya di negeri Selangor.

“Baginda berpendirian bahawa kalimah Allah hanya boleh digunakan untuk merujuk kepada Tuhan Yang Maha Esa dan tidak boleh digunakan selain daripada maksud Tuhan Yang Maha Esa yang menjadi asas pegangan akidah umat Islam.

“Namun begitu, baginda tiada halangan sekiranya perkataan ‘Tuhan’ digunakan sebagai terjemahan kepada perkataan ‘God’ dalam apa-apa percetakan atau penerbitan berhubung dengan agama Kristian,” katanya.

Justeru, MAIS sekali lagi menegaskan bahawa penggunaan kalimah Allah oleh orang bukan Islam di Selangor adalah suatu kesalahan jenayah di bawah Enakmen Ugama Bukan Islam (Pengawalan Pengembangan di Kalangan Orang Islam) 1988 dan menyalahi fatwa yang diwartakan di negeri itu pada 18 Februari 2010.

Katanya, MAIS turut berpandangan bahawa proses rayuan dalam kes membabitkan penggunaan kalimah Allah wajar diteruskan demi kepentingan awam dan bagi membolehkan mahkamah di peringkat tertinggi negara ini memutuskan secara muktamad untuk menjadi panduan kepada semua pihak terlibat.

“Justeru, MAIS menyeru kepada semua pihak termasuk ahli politik untuk menghormati kedudukan Sultan Selangor sebagai Ketua Agama Negeri serta mengambil kira dan merujuk kepada Enakmen Ugama Bukan Islam (Pengawalan Pengembangan di Kalangan Orang Islam) 1988 yang berkuat kuasa di negeri Selangor sebelum membuat apa-apa dasar atau keputusan.

“Ini untuk memastikan dasar atau keputusan yang dibuat tidak mencabar kedudukan Sultan Selangor sebagai Ketua Agama Negeri dan sejajar dengan kedudukan undang-undang yang sedang berkuat kuasa di negeri Selangor,” katanya.

Terdahulu, KDN dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, 18 April lalu.

Selepas dikritik ramai, Perdana Menteri, Datuk Seri Anwar Ibrahim menjelaskan, penggunaan kalimah ‘Allah’ hanya terpakai untuk penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.


Angka korban meningkat ke 128 akibat hujan lebat di Brazil

RIO DE JANEIRO, 4 Zulkaedah 1443H, Sabtu – Angka kematian akibat hujan lebat di Recife, ibu negeri Pernambuco, Brazil, dan kawasan metropolitannya meningkat kepada 128, menurut pihak berkuasa tempatan pada Jumaat.

Sementara itu, lebih 9,300 orang telah dipindahkan dan 34 bandaraya telah mengisytiharkan darurat, lapor Xinhua memetik kenyataan Gabenor Pernambuco Paulo Camara pada sidang media.

Camara menambah bahawa usaha menyelamat telah dihentikan setakat ini.

Hujan lebat melanda Pernambuco sejak minggu lalu, dan telah mengorbankan lebih 100 orang, kebanyakan maut akibat kejadian tanah runtuh.

Kerajaan negeri akan memberi pampasan kepada keluarga si mati, manakala mereka yang hilang tempat tinggal dan musnah harta benda akan menerima 1,500 real (kira-kira US$312).

Hujan turut menjejaskan negeri Sergipe, Alagoas, Paraiba dan Rio Grande do Norte di Brazil. – Bernama


Inspektor, dua konstabel ditahan bantu siasatan curi wang ketika serbuan

KOTA BHARU, 3 Muharram 1444H, Isnin – Seorang anggota polis berpangkat inspektor bersama dua konstabel ditahan bagi membantu siasatan berhubung dakwaan mengambil sejumlah wang ketika melakukan serbuan di sebuah rumah di Kampung Pasir Kelang Baru, Kuala Krai dekat sini Selasa lepas (26 Julai).

Pemangku Ketua Polis Kelantan Datuk Muhamad Zaki Harun berkata tangkapan tiga anggota berusia antara 20-an dan 30-an itu dilakukan pada Sabtu lepas (30 Julai) selepas menerima laporan daripada seorang pengadu wanita.

Beliau berkata berdasarkan aduan yang diterima, wanita berusia 68 tahun itu memaklumkan pada 4.30 petang Selasa lepas rumahnya didatangi tiga lelaki yang memperkenalkan diri sebagai polis bagi menahan anak lelakinya berhubung kesalahan dadah.

“Wanita itu mendakwa polis tersebut telah meminta anak kunci almari dan menggeledah almari kayu yang berada di dalam biliknya sebelum mengambil wang hasil jualan tanah dan santan berjumlah kira-kira RM45,000 untuk sitaan,” katanya dalam sidang media di sini hari ini.

Menurutnya pengadu kemudian telah ke Ibu Pejabat Polis Daerah (IPD) Kuala Krai tetapi dimaklumkan hanya wang berjumlah RM4,500 sahaja yang disita

Muhamad Zaki berkata pegawai dan anggota polis yang ditahan itu kini direman empat hari hingga esok bagi membantu siasatan.

Katanya sehingga kini tiada pengakuan daripada ketiga-tiga yang ditahan dan siasatan lanjut akan dilakukan mengikut Seksyen 380 Kanun Keseksaan iaitu curi dalam bangunan.

“Serbuan ke rumah tersebut sebenarnya bagi menahan anak lelaki pengadu berusia 20-an, kes disiasat mengikut Seksyen 39B Akta Dadah Berbahaya 1952,” katanya. – Bernama


Perbicaraan kes rogol Paul Yong ditangguh kerana kontak rapat COVID-19

IPOH, 13 Rejab 1443H, Rabu – Mahkamah Tinggi di sini hari ini menangguhkan perbicaraan kes Ahli Dewan Undangan Negeri (ADUN) Tronoh Paul Yong Choo Kiong atas pertuduhan merogol pembantu rumah warga Indonesia, tiga tahun lepas setelah Yong dan isterinya menjadi kontak rapat kes positif COVID-19.

Hakim Datuk Abdul Wahab Mohamed menetapkan 16, 30 dan 31 Mac depan sebagai tarikh perbicaraan selepas mendengar permohonan peguam Datuk Rajpal Singh dan tiada bantahan daripada pihak pendakwaan.

Rajpal berkata Yong yang juga saksi pembelaan utama dan isterinya Too Choon Looi iaitu saksi pembelaan kedua memaklumkan mereka menjadi kontak rapat adik perempuan isteri Yong yang disahkan positif COVID-19 pada 12 Feb selepas melakukan ujian PCR dan perlu menjalani kuarantin kendiri.

“Aplikasi MySejahtera (status) kedua-duanya telah bertukar sebagai kontak rapat dan berubah menjadi warna oren. Kami terpaksa memohon penangguhan kerana saksi pembelaan utama iaitu tertuduh (Yong) sendiri tidak dapat hadir ke mahkamah pada hari ini dan esok,” katanya.

Pendakwaan dikendalikan Pengarah Pendakwaan Negeri Perak, Azlina Rasdi bersama Timbalan Pendakwa Raya, Liyana Zawani Mohd Radzi dan Mohd Fitri Sadarudin, manakala Yong diwakili Rajpal dan Salim Bashir.

Sementara itu, Azlina berkata tiada bantahan daripada pihak pendakwaan kerana ia merupakan alasan yang sah berikutan COVID-19 adalah sangat berbahaya.

Rajpal turut memaklumkan penyataan saksi kedua-dua suami isteri itu telah diserah kepada pihak pendakwaan sejak 31 Jan lepas.

Ketika ditemui pemberita di luar mahkamah, Rajpal berkata Yong yang sudah mendapatkan dos penggalak, perlu menjalani kuarantin kendiri di rumahnya sehingga esok.

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebatan, jika sabit kesalahan.

Yong yang didakwa di Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak, sepatutnya membela diri hari ini. – Bernama


MIC akan bincang kerjasama Bersatu dengan BN

KUALA LUMPUR, 13 Rejab 1442H, Khamis – MIC akan berbincang dengan kepimpinan Barisan Nasional (BN) sama ada akan mempertahan atau menamatkan kerjasama dengan Parti Pribumi Bersatu Malaysia (Bersatu) dan Perikatan Nasional (PN) bagi menghadapi Pilihan Raya Umum ke-15 (PRU15).

Timbalan Presiden MIC Datuk M. Saravanan berkata buat masa ini, tiada sebarang keputusan dibuat berhubung perkara itu.

‘’Kita tengoklah perkembangan. Setakat ini, kita (MIC) belum bincang pada peringkat BN, kita akan bincang perkara ini tidak lama lagi sebagai ahli dalam BN.

“Sebelum ini, kita menyokong Perikatan Nasional pun atas tiket sebagai ahli dalam BN,’’ katanya dalam sidang akhbar selepas menghadiri karnival Penjana Kerjaya yang diadakan secara maya hari ini.

Beliau berkata demikian ketika diminta mengulas laporan beberapa media sebelum ini yang mendakwa pemimpin UMNO memutuskan untuk tidak bekerjasama dengan Bersatu dan PN pada PRU15.

Laporan media itu memetik sumber parti susulan pertemuan pemimpin UMNO di Janda Baik, Pahang Jumaat lepas. – Bernama


Arab Saudi tunda ibadat umrah selepas berakhir Aidilfitri

ANKARA, 26 Rejab 1442H, Rabu – Pihak berkuasa Arab Saudi dilapor memutuskan untuk menunda pelaksanaan ibadat umrah setelah berakhirnya cuti perayaan Aidilfitri tahun ini.

Direktorat Hal Ehwal Agama Turki dalam satu kenyataan pada Selasa berkata, keputusan itu dilakukan disebabkan penurunan perlahan kadar normalisasi coronavirus.

Kenyataan itu dikeluarkan sebagai respon kepada pertanyaan orang ramai mengenai haji dan umrah tahun ini, setelah kedua-dua ibadat berkenaan dibatalkan tahun lalu bagi mengekang wabak COVID-19.

Hari Raya Aidilfitri dijangka disambut oleh umat Islam pada pertengahan Mei.

Dalam kenyataan sama, direktorat itu berkata, rundingan bersama Kementerian Haji dan Umrah Arab Saudi sedang berjalan dan segala keputusan akan diumumkan kelak.

Sebarang pertanyaan lanjut mengenai jemaah boleh diajukan ke pusat panggilan direktorat di 0850-260-1313. – Agensi


Op Ambang 2021: 95 individu ditahan atas kesalahan trafik

KUALA LUMPUR, 18 Jamadilawal 1442H, Sabtu  – Seramai 95 individu ditahan atas pelbagai kesalahan trafik menerusi Op Ambang Tahun Baharu yang  dijalankan oleh polis di 117 lokasi di seluruh negara.

Timbalan Pengarah Jabatan Siasatan dan Penguatkuasaan Trafik (JSPT) Bukit Aman Datuk Mohd Nadzri Hussain berkata, kesalahan trafik itu termasuk memandu di bawah pengaruh alkohol serta memandu secara melulu dan membahayakan.

“Objektif utama operasi ialah untuk mengurangkan kadar kemalangan terutama kemalangan maut selain memastikan pengguna jalan raya mengikut peraturan dan undang-undang lalu lintas.

“Polis dalam pada itu turut menahan 31 individu kerana terbabit dalam kesalahan jenayah dan dadah semasa operasi berkenaan dijalankan,” katanya dalam kenyataan hari ini.

Mohd Nadzri berkata, kesalahan jenayah dan dadah berkenaan membabitkan kesalahan di bawah Seksyen 379A Kanun Keseksaan, Seksyen 6(1)(c) Akta Imigresen 1959, Seksyen 30 (3) Akta Racun 1952, Akta Dadah Berbahaya 1952 dan Seksyen 3 (1) Akta Penagih Dadah.

Beliau berkata, operasi itu turut menyaksikan 9,668 notis saman dikeluarkan manakala 87 buah kenderaan disita atas pelbagai kesalahan. -Bernama


3 hari untuk alih, bersih runtuhan bongkah batu

KUANTAN, 6 Jamadilawal 1442H, Isnin – Kerja mengalih dan membersihkan runtuhan bongkah batu di Kilometer 40.70 Jalan Persekutuan ke Bukit Fraser melalui Raub, kira-kira 165km dari sini, awal pagi tadi dijangka mengambil masa selama tiga hari.

Pengerusi Jawatankuasa Kerja Raya, Pengangkutan dan Kesihatan Pahang, Datuk Seri Norolazali Sulaiman berkata ini ekoran saiz bongkah batu yang besar selain kerja tersebut perlu dilakukan dengan penuh cermat bagi mengelakkan kejadian runtuhan susulan.

“Setakat petang ini, Jabatan Kerja Raya (JKR) Daerah Raub telah mengarahkan pihak konsesi Roadcare (M) Sdn Bhd menghantar dua jentera pengorek kaut ke lokasi kejadian.

“Penilaian sedang dibuat untuk mengalihkan bongkah batu itu dengan menggunakan jentera berat yang bersesuaian,” katanya semasa dihubungi di sini, hari ini.

Norolazali berkata, pengguna yang hendak ke Bukit Fraser buat masa ini, dinasihatkan menggunakan laluan alternatif melalui Kuala Kubu Bharu, Selangor sehingga jalan itu dibuka semula apabila keadaan benar-benar selamat.

Beliau juga memaklumkan kejadian runtuhan bongkah batu itu merupakan kejadian kedua di lokasi sama, dengan kejadian runtuhan pertama berlaku pada Sabtu lalu, melibatkan pokok tumbang dan tanah runtuh.

“Bagaimanapun laluan itu kembali dibuka pada hari yang sama selepas kerja pembersihan dilakukan dan pemasangan tanda amaran serta makluman dilakukan selepas kerja pembersihan tamat.

“Runtuhan bongkah batu yang berlaku pada 5.50 pagi tadi bagaimanapun menyebabkan jalan itu perlu ditutup kepada semua kenderaan kerana runtuhan menghalang laluan sepenuhnya selain atas faktor keselamatan,” katanya. – Bernama


Video tular: Polis buru lelaki tunggang motosikal guna kaki

KUALA LUMPUR, 25 Muharram 1442H, Ahad – Polis sedang mengesan seorang lelaki dalam video tular memaparkannya menunggang motosikal secara berbahaya dengan meletakkan kedua-dua kakinya pada pemegang kenderaan itu.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Zulkefly Yahya berkata, dalam video berdurasi 41 saat yang tular semalam itu, lelaki berkenaan turut dilihat memegang bungkusan air sambil melakukan aksi berkenaan.

“Berdasarkan papan tanda di dalam video itu, insiden berkenaan berlaku di Jalan Kuching, di sini menghala Batu Caves, Selangor.

“Polis telah membuat serbuan ke alamat nombor pendaftaran motosikal itu didaftarkan iaitu di Selayang Baru, Selangor dan menemukan motosikal serta tuan punya motosikal yang juga bapa kepada suspek manakala suspek tiada di rumah ketika itu,” katanya ketika dihubungi di sini, hari ini.

Beliau berkata, polis telah merampas motosikal berkenaan dan usaha mengesan suspek masih diteruskan dengan kes disiasat mengikut Seksyen 42(1) Akta Pengangkutan Jalan 1987. – Bernama


Belanjawan 2021: Kerajaan tak pinggir M40, cuma tiada fokus khusus

Oleh Siti Hafidah Abd Ghaffar

BANGI, 21 Rabiulawal 1442H, Sabtu – Golongan berpendapatan sederhana (M40) bukannya terpinggir dalam Belanjawan 2021, cuma mereka tidak diberikan fokus khusus seperti kumpulan berpendapatan rendah (B40).

Pemberian sagu hati dalam program Bantuan Sara Hidup (BSH) – yang akan digantikan dengan Bantuan Prihatin Rakyat (BPR) bermula Januari 2021 – kepada kumpulan berpendapatan kurang daripada RM5,000 sebenarnya meliputi kumpulan M40.

Namun begitu, menurut pakar ekonomi, Prof Emeritus Dr Barjoyai Bardai, jumlahnya semakin kecil apabila pendapatan isi rumah naik.

Beliau berkata, secara khusus kumpulan M40 mendapat penurunan kadar cukai satu peratus jika berpendapatan bercukai mereka RM50,001 hingga RM70,000.

“Ini sebenarnya dinikmati oleh kumpulan berpendapatan tinggi.

“Selain itu, beberapa pengecualian juga diberikan untuk kumpulan pembayar cukai yang khususnya meliputi kumpulan M40 termasuk kebenaran membuat ambilan dari Akaun 1 Kumpulan Wang Simpanan Pekerja (KWSP) – bagi ahli yang terjejas,” katanya ketika dihubungi Ismaweb.net, hari ini.

Ditanya mengenai lanjutan moratorium, Prof Barjoyai berkata, moratorium pinjaman telah ditangani dalam Belanjawan 2021 dengan memberi tumpuan kepada kumpulan B40.

Katanya, mereka diberi pilihan untuk sama ada memilih moratorium selama tiga bulan lagi atau mengurangkan bayaran ansuran bulanan sebanyak separuh selama enam bulan.

“Ini merupakan pilihan yang baik. Sementara kepada kumpulan M40 pula mereka disyorkan untuk berunding dengan bank bagi menstruktur semula pinjaman mereka atau menjadualkan semula pembayaran. Ini penyelesaian yang baik,” katanya.

Sebanyak RM322.5 bilion atau 20.6 peratus daripada Keluaran Dalam Negara Kasar (KDNK) akan diperuntukkan dalam Belanjawan 2021.

Kementerian Kewangan dalam laporan Tinjauan Ekonomi 2021 berkata daripada jumlah itu, RM236.5 billion (73.3 peratus) akan disalurkan untuk perbelanjaan mengurus (OE) dan RM69 billion atau 21.4 peratus bagi perbelanjaan pembangunan (DE) manakala baki RM17 bilion ialah untuk Kumpulan Wang COVID-19.


Kerajaan siasat dakwaan wujud kartel kawal harga ayam

BANGI, 22 Syawal 1443H, Isnin – Kerajaan menyedari terdapat laporan wujud kartel yang mengawal harga dan pengeluaran ayam dalam kalangan syarikat besar, kata Datuk Seri Ismail Sabri Yaakob.

Menurut Perdana Menteri, perkara itu sedang disiasat Suruhanjaya Persaingan Malaysia (MyCC) dan siasatan dijangka selesai pada bulan Jun ini.

Beliau berkata, jika didapati wujud kesepakatan kartel berkenaan, kerajaan akan mengambil tindakan undang-undang terhadap pihak terlibat.

“Kerajaan mengambil berat dan memandang serius terhadap isu peningkatan harga dan bekalan ayam semasa yang menghimpit seluruh Keluarga Malaysia.

“Pihak kerajaan kesal dan kecewa terhadap tindakan beberapa buah syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran,” katanya dalam kenyataan, hari ini.

Ismail Sabri berkata, ketika ini kerajaan menetapkan harga siling ayam standard pada RM8.90 seekor dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Februari lalu.

“Bagaimanapun, pihak kerajaan mendapati beberapa syarikat besar yang tidak berminat untuk memohon subsidi dan mahukan kerajaan membiarkan harga ayam ditentukan sendiri oleh pasaran.

“Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.

Pada masa sama, beliau berkata, kerajaan akan mengurangkan peranan orang tengah yang selama ini memanipulasi bekalan dan harga.

“Kerajaan akan memperkenalkan semula jihad memerangi orang tengah yang telah saya perkenalkan pada tahun 2014.

“Pertubuhan Peladang Kebangsaan (NAFAS) diberikan peranan untuk mengetuai Jihad Memerangi Orang Tengah ini,” katanya.


DAP bersikap suci? Dakwa kes Lim Guan Eng berunsur politik, rasis

BANGI, 18 Zulhijjah 1441H, Sabtu – Pendakwah bebas, Firdaus Wong Wai Hung menempelak sikap parti tamak haloba, DAP yang seolah-olah suci apabila pemimpinnya terpalit dengan tuduhan salah laku dan rasuah.

Beliau berkata, tatkala bekas Perdana Menteri, Datuk Seri Najib Razak berdepan pendakwaan di mahkamah, DAP terus membuat tuduhan bahawa beliau bersalah meskipun belum diputuskan.

Namun, apabila tuduhan sama dikenakan ke atas Setiausaha Agungnya, Lim Guan Eng, DAP pula menuduh kononnya pendakwaan itu berunsurkan politik.

“Sedang SPRM sendiri terkejut kenapa kes Lim Guan Eng digugurkan! Bila ada ahli politik dan penyokong DAP ditangkap bawah SOSMA sebagai suspek LTTE, DAP sekali lagi kata ianya berunsurkan politik dan rasis.

“Kenapa bila sampai DAP yang ditangkap mesti unsur politik atau rasis, seolah-olah semua ahli DAP ini malaikat?,” katanya dalam kenyataan, hari ini.

Semalam, Guan Eng mengaku tidak bersalah di Mahkamah Sesyen Kuala Lumpur atas pertuduhan meminta suapan bagi membantu sebuah syarikat dilantik untuk melaksanakan Projek Pembinaan Jalan-Jalan Utama dan Terowong di Pulau Pinang.

Mengikut pertuduhan, Guan Eng ketika menjawat jawatan Ketua Menteri Pulau Pinang didakwa telah secara rasuah meminta bagi dirinya suatu suapan, iaitu balasan berupa 10 peratus daripada keuntungan yang akan diperoleh kelak daripada Datuk Zarul Ahmad Mohd Zulkifli.

Ia sebagai upah bagi membantu syarikat milik Zarul dilantik untuk melaksanakan Projek Pembinaan Jalan-Jalan Utama dan Terowong di Pulau Pinang.

Mahkamah membenarkan bekas Menteri Kewangan itu diikat jamin RM1 juta dengan dua orang penjamin.

Atas sebab itu, DAP melancarkan kempen solidariti bagi meraih dana untuk membantu pembayaran mengikat jamin Guan Eng.

Membidas usaha parti itu, Firdaus menyifatkan solidariti yang dilancarkan DAP seperti tidak tepat, memandangkan Guan Eng adalah antara Ahli Parlimen terkaya di Malaysia.

“Namun menyeru orang ramai menderma RM10 untuk bersolidariti dengan Lim Guan Eng sedangkan dia mengisytiharkan pendapatan bulanannya sebanyak RM86,464.92, iaitu terkaya di antara semua Ahli Parlimen di Malaysia?

“Bukankah ini seperti orang duduk banglo bernilai RM2.8 juta meminta derma dari penduduk PPR atau orang pendapatan kurang darinya,” katanya.


PN perluas pengaruh, wujud kepimpinan peringkat kawasan di Kelantan

KOTA BHARU, 14 Muharam 1444H, Jumaat – Perikatan Nasional (PN) kini sedang giat memperluas pengaruhnya di Kelantan dengan mewujudkan kepimpinan peringkat kawasan, kata Timbalan Pesuruhjaya PAS Kelantan, Datuk Mohd Amar Abdullah.

Beliau berkata, ia dijangka selesai sebelum 21 Ogos ini – iaitu sebelum ulang tahun penubuhan PN.

Katanya, PAS diberi peluang untuk memimpin PN sebanyak lapan kawasan dan selebihnya diketuai Bersatu.

“Sekarang kita dalam proses membentuk kepimpinan di peringkat kawasan yang dikenali sebagai Perhubungan PN Kawasan.

“Alhamdulillah, usaha itu kini sedang berjalan dengan baik dan dijangka selesai sebelum 20 Ogos ini.

“Ini kerana 21 Ogos akan diadakan sambutan dua tahun penubuhan PN peringkat negeri Kelantan yang akan dibuat secara besar-besaran,” katanya seperti dilapor portal tempatan.

Mohd Amar yang juga Naib Presiden PAS berkata, hubungan PAS dengan Bersatu di Kelantan sentiasa baik kerana kedua-dua parti itu merupakan komponen PN.


Hormati hak kebebasan beragama serta jauhi perjudis

KUALA LUMPUR, 5 Ramadan 1442H, Sabtu – Sejak kebelakangan ini pelbagai kisah dan komentar meresahkan yang menyentuh soal sensitiviti agama dan perbezaan kaum, dilihat banyak ‘diperkatakan’ di banyak platform media.

Sayugia diingatkan betapa ‘harga yang mahal’ perlu dibayar oleh sesebuah negara berbilang kaum seandainya keharmonian dan persefahaman antara masyarakat gagal dicapai, apabila amalan bertolak ansur serta menghormati individu tanpa membeza-bezakan ras dan agama, diketepikan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata sikap keterbukaan dalam amalan kehidupan masyarakat majmuk selama ini perlu diteruskan setiap anggota masyarakat.

“Di Malaysia, Islam termaktub sebagai agama Persekutuan, namun sudah lama kebebasan beragama diamalkan. Hak ini termaktub dalam Perlembagaan Persekutuan. Bukan semata-mata untuk Islam tetapi hak-hak kepercayaan agama-agama yang lain selama mana ia tidak menganggu ketenteraman, menyusahkan atau tidak membawa kepada mudarat mana-mana pihak,” katanya kepada Bernama baru-baru ini.

Kisah empat individu termasuk seorang pengawal peribadi direman dua hari lepas bagi membantu siasatan kes pukul dua pengawal peribadi oleh majikan durjana semata-mata kerana dua pengawal itu mengaku berpuasa; mengundang kecaman pelbagai pihak, dan mencetuskan tajuk baharu paling popular menjadi buah mulut ramai.

Pakar undang-undang dan perlembagaan dari Universiti Islam Antarabangsa Malaysia (UIAM) Prof Madya Dr Khairil Azmin Mokhtar berkata hak kebebasan beragama di negara ini wajar dihormati sebagaimana termaktub dalam Perlembagaan Persekutuan.

Beliau berkata Perkara 11(1) Perlembagaan Persekutuan melindungi kebebasan beragama dan menyatakan setiap individu berhak menganuti dan mengamalkan agamanya.

“Malah hak ini menghalang sebarang perbuatan yang memaksa sesiapa pun daripada meninggalkan agamanya. Perbuatan menghalang atau memaksa seseorang untuk meninggalkan suruhan agamanya bererti menafikan hak individu tersebut daripada mengamalkan agamanya. Ini jelas bertentangan dengan Perkara 11(1),” katanya.

Khairil Azmin berkata perbuatan itu juga bertentangan dengan hak asasi kesamarataan dinyatakan dalam Perkara 8 Perlembagaan Persekutuan yang melindungi kesamarataan dan mengharamkan sebarang diskriminasi, termasuk atas alasan agama, ras, keturunan, tempat lahir mahupun jantina.

Presiden Global Unity Network Shah Kirit Kakulal Govindji pula berpendapat tindakan tegas perlu diambil pihak berkuasa untuk mengelak sebarang kes atau krisis berpunca daripada individu yang gagal menghormati agama lain.

“Mentaliti dan tindakan memandang rendah atau menghina agama lain sepatutnya tidak ada di Malaysia. Kita perlu hormat dan akur kepada hak kebebasan beragama yang dijamin di negara ini. Pihak polis memainkan peranan yang baik pada masa ini bagi menangani perkara berkenaan daripada berlanjutan atau berulang di masa hadapan,” katanya.

Suruhanjaya Hak Asasi Manusia Malaysia (Suhakam) pula dalam kenyataannya turut menekankan kepentingan menghormati kebebasan individu menjalankan tuntutan atau kepercayaan melalui anutan, amalan serta ajaran agama dan tiada sesiapa yang boleh dipukul, dihina atau diaibkan kerana melaksanakannya. – Bernama


Pertahan Islam, jangan jadi hamba abdi peti undi

BANGI, 5 Syaaban 1442H, Jumaat – Sudah tiba masa umat bersatu bersama pertubuhan bukan kerajaan (NGO) serta parti politik Melayu, bagi menggembleng usaha dalam mempertahankan kedaulatan Islam.

Ini kerana campur tangan pihak luar yang mahu memporak-perandakan keharmonian sebuah negara sering berlaku – yang kebanyakannya berbentuk provokasi tanpa mengkaji secara mendalam sejarah panjang Tanah Melayu sebelum dan selepas merdeka.

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berkata, kedangkalan anasir luar ini menyalah tafsir kedudukan kumpulan ‘pendatang’ hasil longgokan British yang diberi kerakyataan hingga membebankan bangsa asal dan kedaulatan Raja-Raja Melayu.

Sehubungan itu, beliau meminta kumpulan majoriti negara tidak takut kepada mereka yang mencabar maruah negara.

“Jangan ikut nafsu serakah menjadi hamba abdi kepada sokongan di peti undi kawasan semata-mata lalu menggadai prinsip dan akidah kita.

“Kejarlah redha Allah SWT. Di situlah penilaian muktamad kewujudan kita bangsa Malayuwiyyah-Islamiyyah,” katanya dalam kenyataan kepada Ismaweb.net, hari ini.

Dalam pada itu, beliau berpandangan, isu berkaitan syariah yang berlaku ketika ini antara ‘grand design’ untuk meruntuhkan segala pasak dan sendi kekuatan Melayu-Islam yang masih kekal dalam Perlembagaan Persekutuan.

“Justeru, untuk terus mengubahnya ialah dengan mendapatkan kuasa politik secara demokratik yang sedia terhidang menerusi amalan pilihan raya sebagaimana mereka berjaya dalam PRU-14,” katanya.


Projek PrEP umpama kempen ‘safe sex’, galak budaya songsang

BANGI, 18 Jamadilawal 1444H, Selasa – Hasrat Kementerian Kesihatan (KKM) mengurangkan risiko penularan jangkitan HIV dengan melakukan projek rintis penggunaan ubat Pre-Exposure Prophylaxis (PrEP) bukan sahaja menimbulkan kegelisahan pada pengamal perubatan, bahkan seluruh masyarakat awam.

Ini kerana, bekalan ubatan pencegahan HIV akan merangkumi pemberiannya kepada pasangan homoseksual bagi mencegah jangkitan itu sesama mereka.

Dalam erti kata yang lain, bagi memastikan hubungan songsang dijalankan dengan selamat, mereka boleh diberikan PReP, kata Setiausaha Majlis Ulama ISMA (MUIS), Dr Ahmad Sanusi Azmi.

Beliau berkata, tindakan ini seumpama kempen ‘safe sex’ dengan pemberian kondom yang pernah dianjurkan sekitar tahun 2018.

Kempen penggunaan kondom ini bagi tujuan mengelakkan penularan penyakit kelamin dan kelahiran bayi luar nikah, namun ia secara tidak langsung tidak menyelesaikan isu zina.

“Pemberian PReP ini telah dibantah oleh persatuan doktor-doktor pengamal perubatan sendiri.

“Pihak Ikatan Pengamal Perubatan dan Kesihatan Malaysia (I-Medik) melihat tindakan KKM yang mahu meluaskan penggunaan ubat PrEP kepada pasangan homoseksual berstatus HIV-negatif yang seakan memberi galakan budaya songsang itu di kalangan masyarakat,” katanya dalam kenyataan, hari ini.

Mengulas lanjut, Dr Sanusi berkata, mungkin ada yang menggunakan hujah bahawa pemberian PReP ini adalah bagi mengelakkan mudarat yang lebih besar.

Namun, hakikatnya ia tidak menyelesaikan mudarat yang lebih utama iaitu menjunjung perintah Allah dalam menjauhi perbuatan terkutuk ini.

“Jika kita terus melayani keinginan nafsu serakah mereka untuk melakukan perbuatan terkutuk ini, kita sebenarnya membiarkan mereka terjerumus dalam kerosakan. Ini pada hakikatnya tidak membantu mereka.

“Malah barangkali perbendaharaan negara juga dihabiskan bagi menyantuni kehendak mereka.

“Wang cukai yang dibayar oleh rakyat negara ini digunakan untuk pembelian ubatan yang membantu pelaku homoseksual melakukan hubungan songsang dengan jalan yang lebih selamat,” katanya.

Apa yang lebih membimbingkan, berdasarkan laporan Global AIDS Monitoring pada tahun 2021, trend penularan jangkitan HIV telah berubah di mana golongan MSM – hubungan seksual lelaki dengan lelaki – telah mendominasi carta jangkitan HIV ini.

“Dalam kebimbangan peningkatan isu hubungan songsang ini semakin menular dalam masyarakat, kita pula membuka ruang baharu dengan pemberian PReP ini.

“Oleh yang demikian, Profesor Dr Rafidah Hanim Mokhtar (Pensyarah Fakulti Perubatan dan Sains Kesihatan USIM) menegaskan bahawa kempen abstinen (iaitu penghindaran dari perbuatan seks) itu haruslah menjadi tunjang, mencegah HIV bukan hanya untuk membekalkan ubat kepada mereka yang berisiko tinggi seperti homoseksual semata-mata.

“Pendekatan bersepadu antara pengamal perubatan, proses pendidikan, penyampaian pendakwah serta ketegasan kepimpinan haruslah bergabung dalam mendidik masyarakat menjauhi perbuatan ini,” katanya.


Najib akan beri keterangan perbicaraan kes rasuah Rosmah

KUALA LUMPUR,  6 Rejab 1442H, Khamis – Datuk Seri Najib Tun Razak akan memberi keterangan sebagai saksi pembelaan dalam perbicaraan kes rasuah yang dihadapi isterinya, Datin Seri Rosmah Mansor, berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Peguam Rosmah, Datuk Jagjit Singh berkata, bekas Perdana Menteri itu adalah antara saksi pembelaan yang akan dipanggil untuk memberi keterangan dalam prosiding sembilan hari bermula 9 Jun.

Jagjit berkata, ketika ini pihak pembelaan mempunyai lima atau enam saksi dan telah ditawarkan seramai  10 saksi oleh pihak pendakwaan.

“Kita perlu melihat senarai (saksi pendakwaan) dan kita juga perlu menemu bual mereka (saksi),” katanya kepada wartawan setelah prosiding mahkamah.

Terdahulu, Hakim Mahkamah Tinggi Mohamed Zaini Mazlan memerintahkan Rosmah untuk membela diri atas kesemua tiga tuduhan rasuah setelah mendapati bahawa pihak pendakwaan berjaya membuktikan kes prima facie terhadapnya.

Sebelum prosiding dimulakan, Najib dilihat (menerusi ‘pautan video’ yang disediakan) duduk di sebelah isterinya dan ketika mahkamah berehat seketika, Najib turut dilihat menenangkan Rosmah setelah keputusan mahkamah disampaikan.

Semalam, Najib diaporkan akan berada di sisi isterinya ketika mahkamah menyampaikan keputusan sebagai sokongan emosi. -Bernama


Pesawat terhempas di Rusia, kesemua 28 penumpang dikhuatiri terbunuh

MOSCOW, 26 Zulkaedah 1442H, Rabu – Kesemua penumpang pesawat Rusia An-26 dikhuatiri terbunuh selepas pesawat itu terputus hubungan pada Selasa ketika dalam penerbangan dari bandar Petropavlovsk-Kamchatsky ke kampung Palana, di timur Rusia.

Sputnik melaporkan bangkai pesawat dijumpai di tebing sepanjang perairan di Palana, usaha mencari dan menyelamat tergendala berikutan masalah cuaca.

Sebaik kapal terbang terputus hubungan kira-kira sembilan kilometer sebelum tiba ke destinasi, perkhidmatan penyelamat Rusia segera menghantar dua helikopter dan sebuah pesawat khas untuk mengesan pesawat berkenaan.

Agensi Pengangkutan Udara Persekutuan, Rosaviatsiya, berkata pesawat mengalami kesukaran ketika hendak mendarat berikutan kabus tebal, menimbulkan keraguan bahawa An-26 dapat mendarat dengan selamat.

Menurut syarikat penerbangan itu, pesawat malang berkenaan membawa 28 penumpang termasuk termasuk seorang kanak-kanak, dan enam anak kapal. Tiga pegawai pentadbiran desa Palana dan ketuanya, Olga Makhireva, turut berada di dalam pesawat.

Operasi mencari turut disertai Armada Pasifik Rusia dan pasukan penyelamat pihak berkuasa berkaitan. Selepas kira-kira dua jam pesawat dilaporkan terputus hubungan, perkhidmatan kecemasan mengumumkan lokasi nahas sudah dikesan.

Menurut Rosaviatsiya, pesawat peronda maritim Il-38 Armada Pasifik mengesan serpihan bangkai pesawat An-26 pada 09.06 GMT dan pada 12.06 waktu Moscow, pasukan mencari mengesahkan lokasi kejadian kira-kira lima kilometer dari landasan.

Pasukan penyelamat merumuskan kemungkinan besar, semua penumpang pesawat terbunuh.

Bagaimanapun, belum ada mayat yang dijumpai dan juga kotak hitam. Operasi mencari akan disambung pada Rabu yang turut disertai anggota penyelam. – Bernama


2 anggota Abu Sayyaf mati ditembak rancang penculikan

SANDAKAN, 11 Muharram 1443H, Jumaat – Dua anggota Kumpulan Abu Sayyaf (ASG) mati ditembak pasukan keselamatan di sebuah ladang kelapa sawit di Pulau Timbang, kira-kira 6 kilometer dari sini awal pagi tadi, yang merancang untuk menculik pemilik ladang itu untuk mendapatkan wang tebusan (KFR).

Pesuruhjaya Polis Sabah Datuk Hazani Ghazali berkata rancangan mereka itu digagalkan apabila ia didedahkan oleh seorang ketua kumpulan kecil ASG Sansibar Bencio yang ditahan di Taman Sri Arjuna, Beaufort pada Mei lepas, ketika siasatan dilakukan.

“Operasi ini dilancarkan selepas Bencio mendedahkan bahawa dia telah mengarahkan dua anggota yang ditembak itu untuk menculik dua pemilik ladang kelapa sawit berketurunan Cina yang tinggal di Sandakan dan Sukau (Kinabatangan) untuk mendapatkan wang tebusan.

“Tindakan itu bagi memberi dana kepada kumpulan di markas timur Sulu di Kompleks Bud Bawis, Panamao, Sulu, Selatan Filipina,” katanya pada sidang media di sini hari ini.

Hazani berkata dua anggota militan yang maut itu dikenali sebagai Rakim Landasan dan Alnasir Landasan berumur antara 30 dan 40 tahun, ditembak mati kira-kira 5 pagi dalam kejadian berbalas tembakan dengan pasukan keselamatan di ladang berkenaan.

Sepucuk pistol A Colt .45, yang biasa digunakan di Filipina dan sebilah parang ditemukan bersama pengganas yang maut itu, katanya.

Beliau berkata operasi itu adalah susulan daripada serbuan di ladang terbabit dua hari sebelumnya (18 Ogos), yang membawa kepada tangkapan 11 lelaki, tujuh daripadanya disahkan oleh pihak berkuasa Filipina sebagai anggota ASG.

“Pada serbuan itu, dipercayai beberapa lelaki telah melarikan diri dan usaha mengesan mereka disambung semula keesokannya (19 Ogos),” katanya.

Hazani berkata operasi itu dijalankan dengan bantuan antaranya pihak Kawasan Keselamatan Khas Pantai Timur Sabah (ESSCom) dan Angkatan Tentera Malaysia.

Tanpa mendedahkan maklumat lebih lanjut, beliau berkata polis mempunyai maklumat risikan mengenai lokasi saki-baki anggota ASG yang mungkin bersembunyi di negeri ini yang menurut kumpulan itu, mereka percaya Sabah adalah ‘safe haven’ (tempat perlindungan yang selamat) untuk mereka daripada dikesan pihak berkuasa.

“Saya menegaskan bahawa Sabah bukan ‘safe haven’ untuk ASG. Saya mahu membuang persepsi itu. Kami (polis) tidak akan berhenti mengesan mereka,” katanya.

Hazani turut mengingatkan majikan termasuk pemilik ladang kelapa sawit dan pengurus pembinaan, untuk memastikan pekerja mereka mempunyai dokumen yang sah bagi mengelakkan mengambil pengganas sebagai pekerja. – Bernama


Banjir: TNB giat pulihkan bekalan elektrik di Terengganu, Kelantan

KUALA LUMPUR, 26 Rejab 1443H, Isnin – Tenaga Nasional Berhad (TNB) sedang giat berusaha memulihkan bekalan elektrik di daerah-daerah di Terengganu dan Kelantan yang terjejas akibat banjir.

Presiden dan Ketua Pegawai Eksekutif TNB, Datuk Baharin Din berkata, warga kerja barisan hadapan TNB sedang bertungkus lumus di lapangan supaya bekalan dapat disalurkan secara berperingkat, bergantung kepada akses dan keadaan setempat.

“TNB sentiasa peka dan turut bersimpati dengan keperitan rakyat yang sedang diuji dengan bencana dan TNB juga sentiasa menitikberatkan faktor keselamatan elektrik di waktu bencana banjir ketika ini,” katanya dalam kenyataan hari ini.

Beliau berkata, syarikat utiliti nasional itu akan berusaha memulihkan bekalan secepat mungkin, namun keselamatan awam dan barisan hadapan menjadi keutamaan dalam usaha membaik pulih bekalan.

“Antara keutamaan kami adalah memulihkan pencawang yang terkesan dan aset lain, termasuk dengan membuat pengujian bagi memastikan keadaan aset-aset ini selamat untuk menyalurkan bekalan,” katanya dan menambah TNB akan segera mengembalikan semula bekalan, sebaik keadaan mengizinkan dan akan memastikan bekalan ke semua pusat pemindahan sementara (PPS) berada dalam keadaan baik.

Beliau berkata, selain PPS, TNB akan memastikan bekalan elektrik yang berterusan ke premis strategik seperti hospital dan balai polis termasuk melalui set janakuasa mudah alih jika premis berkenaan tidak dapat menerima bekalan daripada pencawang.

Orang ramai juga dinasihatkan agar berhati-hati ketika menggunakan peralatan elektrik jika premis mereka dinaiki air dan mengelak daripada menyentuh alat elektrik atau suis dengan tangan yang basah dan lembap kerana ia boleh menyebabkan renjatan elektrik. – Bernama


Kesedaran rakyat penting elak HFMD terus merebak

Oleh Siti Hafidah Abd Ghaffar

BANGI, 3 Zulkaedah 1443H, Jumaat – Kesedaran rakyat terhadap persekitaran amat perlu dalam mengekang penyakit berjangkit termasuk penyakit tangan, kaki dan mulut (HFMD).

Timbalan Presiden Pertubuhan Doktor Islam Malaysia (PERDIM), Dr Norzaidi Zakaria berkata, orang ramai perlu sentiasa sedar dan mengambil langkah berjaga-jaga di samping mengamalkan langkah kawalan dan pencegahan COVID-19.

“Apa yang diamalkan ketika COVID-19 juga perlu diamalkan dalam menghadapi monkeypox (cacar monyet) ataupun HFMD.

“Jaga penjarakan, kuarantin dan basuh tangan apabila sudah bersentuhan. Kesedaran itu perlu sama,” katanya dalam rancangan Dimensi di TV Pertiwi.

Dr Norzaidi berkata, kelebihan pandemik COVID-19 telah mengajar rakyat supaya sentiasa memakai pelitup muka, membasuh tangan, menjaga penjarakan sosial dan tidak berada di tempat sesak.

“Dan jika kuarantin buat sebetulnya. Jangan buat lebih kurang sahaja sebab kita kena ingat kita boleh menjadi punca merebaknya penyakit,” katanya.

Selain itu, ketika ditanya mengenai saranan kerajaan negeri Kelantan supaya taska, tadika dan pusat jagaan agar menutup operasi meskipun terdapat hanya satu kes penyakit HFMD membabitkan kanak-kanak di premis mereka, beliau berkata, itu langkah yang sepatutnya.

“Sekarang ini kesedaran kepada ibu bapa. Sekiranya anak mereka sudah mula demam, perlu cepat ke hospital ataupun klinik,” katanya.

Setakat ini, 71,471 kes HFMD direkodkan pada minggu epidemiologi (ME) 22/2022 (30 Mei) seluruh negara.

Daripada jumlah itu, 65,032 kes iaitu 91 peratus dilaporkan berlaku dalam kalangan kanak-kanak berumur enam tahun ke bawah manakala 5,194 kes (tujuh peratus) dalam kumpulan umur tujuh hingga 12 tahun.

Dilaporkan 691 premis tadika, taska, prasekolah diarah tutup dibawah Akta Pencegahan dan Pengawalan Penyakit Berjangkit 1988 (Akta 342) manakala 146 premis ditutup secara sukarela; dan di Selangor pula 216 premis ditutup di bawah Akta 342, manakala 21 premis ditutup secara sukarela.

Pautan Dimensi;
https://www.facebook.com/TvPertiwi/videos/753757795641310


Anggota polis didakwa minta rasuah

KOTA KINABALU, 16 Zulkaedah 1441H, Rabu  – Seorang anggota polis mengaku tidak bersalah di Mahkamah Sesyen di sini, terhadap tiga pertuduhan meminta rasuah sebagai dorongan untuk melepaskan dua lelaki yang ditangkap, kerana kesalahan tiada dokumen pengenalan diri yang sah pada Ogos 2018.

Tertuduh Koperal Margani Arpah, 55, bertugas di Ibu Pejabat Polis Daerah Kota Kinabalu.

Mengikut pertuduhan pertama, bertempat di belakang pondok polis Warisan Square, Margani meminta suapan wang tunai RM2,000 daripada Anisa Hassan, sebagai dorongan untuk melepaskan anak buahnya Hadun Majid dan Sabrin Mokhtar, yang ditangkap kerana tidak mempunyai dokumen.

Mengikut pertuduhan kedua dan ketiga iaitu di tempat yang sama, tertuduh telah sekali lagi meminta wang tunai RM900 dan RM300 daripada Anisa Hassan, untuk tujuan yang sama.

Margani didakwa melakukan kesalahan itu, antara 5 petang  dan 6.26 petang, 22 Ogos 2018 dan bagi pertuduhan pertama tertuduh didakwa mengikut Seksyen 16(a)(B), Akta Suruhanjaya Pencegahan Rasuah Malaysia (SPRM) 2009, yang boleh dipenjara sehingga 20 tahun dan denda tidak kurang lima kali nilai suapan atau RM10,000 atau mana-mana yang lebih tinggi.

Bagi pertuduhan kedua dan ketiga, Margani didakwa mengikut Seksyen 17 (a) Akta SPRM 2009, yang juga boleh dipenjara sehingga 20 tahun dan denda tidak kurang lima kali nilai suapan atau RM10,000 atau mana-mana yang lebih tinggi.

Hakim Abu Bakar Manat, kemudiannya membenarkan Margani diikat jamin RM10,000 dengan deposit RM4,000 dan seorang penjamin tempatan, serta dua syarat tambahan iaitu melaporkan diri di pejabat SPRM Kota Kinabalu sekali dalam tempoh dua bulan dan pasport antarabangsa diserahkan kepada pihak mahkamah.

Pendakwaan dikendalikan Pegawai Pendakwa SPRM Clementine Severinus, manakala tertuduh tidak diwakili peguam dan sebutan semula kes pada 25 Ogos depan. -Bernama


Sheikh Ahmad Nawaf dilantik semula jadi PM Kuwait

KUWAIT CITY, 9 Rabiulawal 1444H, Khamis – Putera Mahkota Kuwait melantik semula Sheikh Ahmad Nawaf al-Sabah – anak emir yang memerintah – sebagai Perdana Menteri sekali gus meluluskan Kabinet baharu susulan pemilihan perundangan di negara Teluk itu.

Sheikh Ahmad Nawaf perlu mencalonkan anggota Kabinet baharu dan merujuk nama mereks kepada Putera Mahkota untuk mengeluarkan dekri bagi pelantikan, lapor Agensi Berita Kuwait (KUNA).

Dekri yang mengumumkan pembentukan kerajaan baharu itu menamakan Hussein Ismail sebagai Menteri Minyak menggantikan Mohammed Al-Fares.

Sementara Menteri Kewangan, Abdul Wahab al-Rasheed dan Menteri Luar, Sheikh Ahmad Nasser Al-Sabah mengekalkan jawatan mereka.

Kabinet baharu merangkumi dua menteri wanita berbanding kerajaan terdahulu yang hanya mempunyai seorang.

Rana Al-Fares kekal sebagai Menteri Hal Ehwal Perbandaran dan Hal Ehwal Telekomunikasi dan Teknologi Maklumat, manakala Huda al-Shaiji menjadi Menteri Hal Ehwal Sosial.

Sheikh Abdullah Ali al-Sabah, dari cabang Salem yang kurang berkuasa dalam keluarga pemerintah, pula dilantik sebagai Menteri Pertahanan.

Kuwait mengadakan pilihan raya awal pada 29 September di mana ahli pembangkang memperoleh keuntungan besar, selepas Putera Mahkota Sheikh Meshal al-Ahmad al-Sabah membubarkan Parlimen.

Penbubaran itu dalam usaha untuk menamatkan kebuntuan antara kerajaan dan dewan yang dipilih.

Kuwait mengharamkan parti politik tetapi telah memberikan pengaruh lebih besar kepada badan perundangannya – dan kestabilan politik di negara sekutu AS itu secara tradisinya bergantung pada kerjasama antara kerajaan dan Parlimen.

Putera Mahkota, yang telah mengambil alih sebahagian besar tugas emir, pertama kali melantik Sheikh Ahmad sebagai Perdana Menteri pada Julai lalu.

Ini selepas beberapa Ahli Parlimen pembangkang mengadakan bantahan terbuka mendesak pelantikan Perdana Menteri baharu.

Beliau menggantikan Sheikh Sabah al-Khalid al-Sabah, yang meletak jawatan pada April.

Parlimen yang dibubarkan masih belum meluluskan belanjawan bagi tahun fiskal bermula April 2022. Menteri Kewangan berkata, ia perlu diluluskan sebelum November dan sehingga itu kerajaan akan terus bekerja berdasarkan bajet 2021/2022.

Draf belanjawan 2022/2023 telah menetapkan perbelanjaan pada 23.65 bilion dinar ($77.24 bilion) berbanding 23.48 bilion dalam belanjawan sebelumnya. – Agensi


Bukan sekadar hayun buaian, tangan wanita mampu goncang dunia

Oleh Siti Hafidah Abd Ghaffar

BANGI, 24 Rabiulawal 1443H, Ahad – Peranan wanita bukan sekadar tangan menghayunkan buaian bahkan mampu mengoncang dunia.

Kehadiran ramai tokoh wanita muslimah yang terkehadapan dan berjaya memimpin dengan hebat menunjukkan bahawa Islam tidak menghalang kepimpinan wanita.

Malahan itu membuktikan bahawa peranan wanita muslimah nusantara signifikan dalam pembangunan peradaban ummah.

Ketua Wanita Ikatan Muslimin Malaysia (ISMA), Dr Suriani Sudi berkata, setiap wanita ada peranan besar untuk membina peradaban bahkan sejarah telah membuktikan wanita memiliki kekuatan, kehebatan tersendiri serta kegemilangan yang boleh diberikan kepada ummah.

“Ketokohan wanita di nusantara bukanlah dongeng mahupun ceritera malah hakikat yang lazim diwarisi kesinambungannya.

“Peranan wanita bukan sekadar tangan menghayun buaian tetapi tangan mampu mengoncang dunia.

“Kerana itu, Wanita ISMA melalui slogan ‘Perjuangan Bermula Dari Rumah’ menekankan kepada wanita di Malaysia khususnya untuk berperanan sebagai wanita muslimah, menggunakan hak yang telah diberikan oleh Allah dengan menjaga adab, akhlak dan batas,” katanya.

Beliau berkata demikian ketika menjadi panel webinar Wanita Nusantara anjuran Wanita ISMA, hari ini.

Webinar berkenaan turut menampilkan panel dari Brunei, Pg Hajah Zabaidah Ph Kamaludin, Kurnia Irawati Istadi (Indonesia) serta Dr Bibi Jan Mohd Ayyub (Singapura).

Objektif webinar Wanita Nusantara untuk mengangkat ketokohan wanita dari Malaysia, Brunei, Indonesia serta Singapura yang mana wanita di setiap negara memainkan peranan yang sangat banyak dalam membina peradaban di negara masing-masing.

Dr Suriani turut menegaskan bahawa sumbangan belakang tabir seorang wanita bukanlah sesuatu perkara kecil dan leceh malah membawa kepada pembinaan sebuah negara.

Ia seperti yang dilakukan tokoh wanita seperti Tun Kudu, Ruqaiyah Hanim serta Ibu Zain yang turut melahirkan anak yang hebat.

“Justeru, Wanita ISMA komited dalam perjuangannya supaya wanita digalakkan sentiasa berkhidmat di luar tetapi pada masa sama perlu ingat slogan perjuangan wanita bermula di rumah.

“Walau sesibuk mana pun kita di luar rumah, bekerja, menjalankan dakwah atau pun menyeru ke arah kebaikan tetapi tugas asasi sebagai seorang wanita, isteri dan ibu di rumah adalah satu tanggungjawab yang tidak boleh dilepaskan kerana rumah merupakan asas kepada bangsa, ummah dan seterusnya,” katanya.


Syukuri nikmat kebebasan beragama, ambil iktibar musibah di Palestin

KUALA LUMPUR, 1 SYAWAL 1444H, Sabtu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar rakyat mengambil iktibar dan pengajaran daripada musibah yang menimpa rakyat Palestin yang sering ditindas rejim Israel terutama daripada aspek kebebasan beragama.

Seri Paduka bertitah, rakyat seharusnya bersyukur kerana di negara ini, semua bangsa dan agama bebas untuk beribadat serta menyambut ketibaan hari kebesaran masing-masing dengan penuh kegembiraan dan serba kemeriahan.

“Merentasi pelbagai sempadan dan perbezaan, rakyat Malaysia meraikan kedatangan hari kebesaran pelbagai agama dengan penuh keharmonian serta saling menziarahi.

“Rakyat Malaysia juga boleh meneruskan kehidupan seharian dengan penuh rasa toleransi dan dengan tanpa wujud jurang perbezaan antara bangsa dan agama. Ia merupakan anugerah dan nikmat yang tiada bandingannya daripada Allah SWT,” titah baginda.

Baginda bertitah. keadaan ini jauh berbeza dengan umat Islam di bumi Palestin bilamana rejim Zionis dengan tanpa rasa bersalah telah melakukan serangan terkutuk ke atas masjid Al-Aqsa ketika umat Islam beribadat di bulan Ramadan.

Al-Sultan Abdullah bertitah bagaikan satu tradisi, saban tahun pada hari-hari terakhir Ramadan dan menjelang Syawal, rejim Zionis akan melakukan provokasi yang melampau kepada umat Islam Palestin.

“Malaysia dan dunia mengutuk sekeras-kerasnya serangan terhadap jemaah Palestin serta pencerobohan ke dalam Masjid Al-Aqsa oleh tentera rejim Israel,” titah baginda.

Sehubungan itu, Seri Paduka bertitah agar semua rakyat menanam iltizam untuk terus bersatu padu dan menjaga fitrah keamanan serta kedamaian di negara tercinta ini.

“Marilah kita membentuk dan sebatikan dalam setiap sanubari, jiwa serta raga untuk menjunjung kesetiaan kepada raja dan negara sebagai landasan pencetus perpaduan yang utuh untuk dijadikan bekalan bagi membentuk masa depan negara yang gemilang,” titah baginda.

Al-Sultan Abdullah dan Raja Permaisuri Agong Tunku Azizah Aminah Maimunah Iskandariah turut mengambil kesempatan mendoakan keselamatan serta kesejahteraan rakyat Malaysia yang terkesan dalam konflik di Sudan.

“Semoga konflik di Sudan dan Palestin akan menemui titik noktah kedamaian,” titah baginda.

Seri Paduka turut menzahirkan penghargaan atas pengorbanan mereka yang terpaksa bertugas pada lebaran ini terutama petugas perkhidmatan kesihatan, Angkatan Tentera Malaysia, Polis Diraja Malaysia serta semua pihak yang menggalas amanah menjaga kesejahteraan, keamanan dan kedaulatan negara.

Baginda turut menasihati mereka yang memandu untuk pulang ke kampung halaman agar sentiasa mengutamakan keselamatan dan mematuhi undang-undang serta selamat tiba ke destinasi dituju bagi meraikan Aidilfitri bersama insan tersayang.

Mengakhiri titah, Al-Sultan Abdullah dan Tunku Azizah turut mendoakan agar seluruh rakyat Malaysia tidak kira di mana mereka berada agar sentiasa dilindungi serta dirahmati Allah SWT.

“Marilah bersama kita berdoa semoga negara Malaysia yang kita cintai ini akan terus kekal aman sentosa dalam satu semangat perpaduan yang utuh serta maju jaya melangkah menuju masa hadapan yang gemilang,” titah baginda.  – Bernama


Wanita BERJASA lancar Bazar  Raya Usrah Khadijah untuk golongan susah

BANGI, 7 Ramadan 1444H, Rabu – Wanita BERJASA meneruskan inisiatif kebajikan dengan melancarkan Bazar Usrah Khadijah untuk membantu mereka yang tidak berkemampuan menyambut Hari Raya Aidilfitri.

Bazar yang menawarkan banyak koleksi pilihan baju raya mampu milik itu akan diadakan pada 1 April sehingga 7 April di Pusat Komuniti BERJASA Kapar di Klang, Selangor.

Timbalan Ketua Wanita BERJASA, Ustazah Siti Umi Kalsom Hussin berkata, inisiatif itu adalah usaha Wanita BERJASA untuk meringankan beban golongan tidak berkemampuan untuk menyediakan persiapan Aidilfitri nanti.

“Sebelum ini, Usrah Khadijah yang dibawakan oleh Wanita BERJASA adalah satu jenama yang berkongsi ilmu kepada masyarakat.

“Maka untuk Ramadan kali ini, kami ingin bawakan Usrah Khadijah untuk meluaskan peranannya dengan menawarkan inisiatif kebajikan kepada masyarakat melalui program Bazar Usrah Khadijah,” katanya kepada Ismaweb.net, hari ini.

Beliau berkata, bazar berkenaan bukan hanya terbuka kepada golongan B40, bahkan juga untuk golongan lain yang memerlukan seperti M40.

Katanya, Wanita BERJASA memahami kesusahan yang dialami rakyat akibat daripada kenaikan kos keperluan barangan.

“Bazar Usrah Khadijah menawarkan pelbagai pilihan baju raya terpakai yang masih lagi elok untuk dimiliki secara percuma.

“Kami jamin 90 peratus baju raya yang ditawarkan oleh Bazar Usrah Khadijah masih dalam keadaan yang baik dan sesuai untuk dipakai pada hari lebaran nanti,” katanya.

Menurut Umi Kalsom, program Bazar Usrah Khadijah adalah program kebajikan kedua pada bulan Ramadan, selepas bantuan kewangan yang disalurkan kepada seorang pesakit kanser saraf tunjang tahap empat.

“Baru-baru ini, Wanita BERJASA baru sahaja selesai menyerahkan sumbangan wang sebanyak RM2,300 kepada keluarga pesakit kanser saraf tunjang tahap empat.

“Kami mengharapkan program-program kebajikan yang kami tawarkan bukan sahaja mampu meringankan beban masyarakat yang memerlukan, malah mampu merapatkan hubungan Wanita BERJASA dengan masyarakat luar,” katanya.


Aidilfitri: RM500 untuk penjawat awam, RM250 pesara

BANGI, 10 Ramadan 1442H, Khamis – Kerajaan bersetuju memberikan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah.

Bantuan khas itu turut meliputi kakitangan Contract of Service, Contract For Service, Pegawai Sambilan Harian dan lantikan di bawah MySTEP.

Pejabat Perdana Menteri (PMO) dalam satu kenyataan memaklumkan, bayaran bantuan khas turut diberikan kepada pesara kerajaan sebanyak RM250.

Katanya, pembayaran bantuan khas yang memanfaatkan lebih dua juta penjawat awam dan pesara itu akan dibuat bersama dengan gaji bulan hadapan iaitu pada 6 Mei 2021.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh penuh cabaran ini.

“Pengumuman pemberian Bantuan Khas Kewangan Aidilfitri pada tahun ini dibuat lebih awal daripada tahun-tahun sebelum atas keprihatinan kerajaan dalam membantu mereka membuat persiapan awal menjelang Hari Raya Aidilfitri,” katanya.

Kerajaan berharap pemberian bantuan khas itu dapat meringankan beban kewangan penjawat awam dan pesara, selain menjadi pemangkin untuk terus berkhidmat dengan penuh dedikasi, kata PMO.


Rombak atau ambil alih AKSB takkan selesai masalah air

BANGI, 19 Muharam 1445H, Ahad – Kerajaan Persekutuan sewajarnya membantu dari segi aspek pembiayaan mengurus bagi menyelesaikan masalah Air Kelantan Sdn Bhd (AKSB), bukannya membuat rombakan atau pengambilalihan.

Timbalan Presiden PAS, Datuk Seri Tuan Ibrahim Tuan Man berkata, geran perlu diberi supaya dapat menjalankan beberapa langkah contohnya Takungan Air Pinggiran Sungai (TAPS) dan penukaran paip baharu.

“Sebenarnya penyelesaian bukan pengambilalihan dan rombakan tapi laksanakan tanggungjawab yang belum dilaksanakan.

“Saya tengok kita perlu satu reformasi dari segi kaedah bekalan air seluruh negara,” katanya.

Beliau berkata demikian sebagai mengulas kenyataan Menteri Sumber Asli, Alam Sekitar dan Perubahan Iklim, Nik Nazmi Nik Ahmad yang memberitahu Kerajaan Madani tidak menolak kemungkinan melakukan rombakan atau mengambil alih AKSB sekiranya usaha untuk menyelesaikan masalah air di Kelantan tidak berhasil.

Katanya, tindakan itu boleh dilakukan menerusi Akta Industri Perkhidmatan.

Mengulas lanjut, Tuan Ibrahim yang pernah menjadi Menteri Alam Sekitar dan Air (KASA) itu berkata, walaupun ada akta bagi membolehkan pengambilalihan berkenaan namun beliau yakin tidak akan setuju.

“Pengambilalihan ini, walau akta ada hak tapi dari segi itu, kerajaan negeri mana-mana pun tak akan rela Kerajaan Persekutuan ambil, cuma bantu,” katanya.

Beliau pada masa sama berkata, masalah air di Kelantan bukan dilalui negeri itu sahaja tetapi ada negeri lain yang lebih teruk berdepan masalah tersbeut.

“Masalah ini bukan Kelantan sahaja, negeri lain pun teruk. Macam Melaka, sumber airnya kritikal, terpaksa beli air dari Johor jadi bagi saya, Kerajaan Pusat bertanggungjawab untuk bantu.

“Saya fikir Perdana Menteri sudah berjanji untuk membantu dan kalau diberi bantuan, boleh selesai, tak perlu rombakan apa-apa,” katanya.


Isu arak: Sanggupkah pemimpin jahanamkan anak bangsa demi kejar pulangan ekonomi?

BANGI, 4 Rejab 1443H, Ahad – Kerajaan di bawah pimpinan Datuk Seri Ismail Sabri Yaakob digesa mengambil tindakan tegas dan berani dalam mengekang impak negatif arak terhadap pembangunan insaniah dan fizikal negara.

Bahkan kerajaan juga harus memiliki ‘political will’ yang kuat dan merangka perancangan 10 tahun contohnya supaya Malaysia mampu memiliki undang-undang yang mengharamkan penghasilan serta penjualan arak secara menyeluruh.

Ia boleh dimulakan dengan undang-undang yang lebih mudah dan praktikal contohnya meningkatkan hukuman terhadap para pelaku jenayah yang disebabkan pengaruh alkohol, saran Setiausaha Agung BERJASA, Ir Ts Muhammad Lukman Al Hakim.

Beliau turut mengesyorkan larangan penjualan arak kepada semua bangsa dan agama di kawasan majoriti muslim, menguatkuasakan larangan penjualan arak kepada orang Islam dan mengenakan batasan maksimum minuman alkohol yang boleh diminum oleh orang bukan Islam dalam seminggu atau sebulan.

“BERJASA turut mendesak kerajaan menguatkuasakan undang-undang bagi melarang penglibatan muslim dalam sebarang aktiviti penghasilan, penghantaran dan penjualan arak di Malaysia.

“Dari segi ekonomi pula, import arak perlu dihentikan secara berperingkat, cukai (sin tax) dinaikkan secara drastik dan tanggungan kerajaan terhadap rawatan penyakit yang disebabkan ketagihan alkohol dihentikan serta-merta,” katanya dalam kenyataan, hari ini.

Dalam pada itu, Lukman tidak menolak kemungkinan bahawa faktor ekonomi satu-satunya sebab arak masih dihasilkan dan dijual secara berleluasa di seluruh dunia termasuk negara ini.

Walhal, semua pakar kesihatan, pakar sosiologi dan pakar pemakanan di seantero dunia mengiktiraf impak negatif minuman ini dalam segenap aspek kehidupan manusia.

“Industri arak dunia bernilai AS$1.4 trilion pada tahun 2017 dan dijangka meningkat ke AS$1.6 trilion pada 2025. Manakala di Malaysia ia mencatatkan jualan AS$943 juta pada tahun 2020 dan dijangka melonjak kepada AS$1.4 billion tiga tahun lagi.

“Persoalannya, sanggupkah pemimpin Malaysia sebagai sebuah negara yang mendaulatkan Islam sebagai agama Persekutuan terus membenarkan arak menjahanamkan anak bangsa semata-mata bagi mengejar pulangan ekonomi?

“Padahal ketagihan arak dan kesan kemabukan arak menyebabkan lebih tiga juta kematian setahun di seluruh dunia termasuk Malaysia. Ia mewakili 5.3 peratus dari keseluruhan jumlah kematian manusia!” tegasnya.

Beliau turut menegaskan bahawa arak juga terkenal sebagai punca kepada lebih 200 jenis penyakit dan kecacatan yang menyebabkan negara terpaksa menanggung kos rawatan berjumlah puluhan juta ringgit.

Pautan terdahulu;


Belanjawan 2022: Sektor pelancongan akan diberi tumpuan khas

GEORGE TOWN, 2 Rabiulawal 1443H, Sabtu – Kerajaan persekutuan akan memberikan tumpuan khas kepada sektor pelancongan dalam Belanjawan 2022 yang akan dibentang hujung bulan ini, untuk membantu sektor itu pulih semula selepas terkesan akibat pandemik COVID-19.

Menteri Kewangan Tengku Datuk Seri Zafrul Abdul Aziz berkata, industri pelancongan merupakan satu-satunya industri yang paling terjejas dengan pandemik dan paling lambat untuk pulih semula.

Menurutnya, sektor pelancongan adalah penting dan merupakan antara penyumbang utama kepada Keluaran Dalam Negeri Kasar (KDNK).

“Belanjawan 2022 akan memberikan fokus kepada pemain-pemain sektor pelancongan untuk membantu mereka bangun semula selepas terkesan dengan pandemik,” katanya selepas mengadakan sesi libat urus bersama peneraju-peneraju sektor pelancongan Pulau Pinang, hari ini.

Antara cabaran utama yang dibangkitkan oleh para pemain industri pelancongan tersebut adalah masalah modal kerja atau aliran tunai kerana mereka telah begitu lama tidak dibenarkan beroperasi.

Terdahulu, Zafrul yang mengadakan jelajah Belanjawan di Pulau Pinang hari ini telah melawat kilang Intel Malaysia, mengadakan sesi “Focus Group” bersama peneraju industri elektrik dan elektronik sebelum mengadakan mesyuarat bersama Ketua Menteri Pulau Pinang Chow Kon Yeow.

Zafrul berkata, kerajaan akan terus mendengar suara-suara rakyat dan industri dalam menyediakan Belanjawan 2022 agar ia dapat memberi manfaat kepada semua.

“Kerajaan persekutuan telah membelanjakan hampir RM10 billion untuk Pulau Pinang yang memanfaatkan 655,000 penduduk dan 106,000 peniagaan di Pulau Pinang sehingga September tahun ini,” katanya.

Selain itu, pihaknya akan terus berkerjasama dengan Kementerian Sumber Manusia, Kementerian Pengajian Tinggi, Kementeri Perdagangan Antarabangsa dan Industri serta Lembaga Pembangunan Pelaburan Malaysia (MIDA) bagi mengatasi masalah kekurang tenaga kerja mahir dalam sektor pembuatan.

Katanya, walaupun sektor pembuatan merupakan sektor yang mencatatkan peningkatan yang positif dalam tempoh enam bulan tahun ini, mereka masih menghadapi masalah tenaga kerja mahir.

“Ini adalah isu yang kita perlu terus tangani jika kita mahu menarik Pelaburan Langsung Asing (FDI) …mereka melabur bukan semata-mata pemberian insentif tetapi disebabkan individu serta tenaga kerja berkemahiran yang sedia ada di Malaysia,” katanya.

Belanjawan 2022 akan dibentangkan di Parlimen pada 29 Oktober 2021. – Bernama


PRN Melaka: Rundingan kerusi PN dimuktamad dalam masa terdekat

KUALA LUMPUR, 8 Rabiulawal 1443H, Jumaat – Rundingan kerusi antara semua parti komponen Perikatan Nasional (PN) bagi menghadapi Pilihan Raya Negeri (PRN) Melaka akan dimuktamadkan dalam masa terdekat, kata Setiausaha Agung Bersatu Datuk Seri Hamzah Zainudin.

Hamzah berkata Ketua Badan Pimpinan Bersatu Melaka Datuk Mohd Rafiq Naizamohideen yang juga Pengerusi PN Negeri telah mengatur strategi untuk menggerakkan seluruh kekuatan jentera akar umbi parti bersama parti-parti komponen bagi menghadapi PRN itu.

Beliau berkata Bersatu dan parti-parti komponen PN akan terus meningkatkan pelaksanaan program-program ‘outreach’ sedia ada di semua 28 kerusi Dewan Undangan Negeri (DUN) Melaka bagi menyantuni penduduk antaranya inisiatif Gerai Prihatin Rakyat yang mendapat sambutan baik.

Selain itu, Hamzah berkata Mesyuarat Majlis Pimpinan Tertinggi (MPT) Bersatu semalam telah membincangkan persiapan parti tersebut bagi menghadapi PRN Melaka.

“Dalam hal ini, Bersatu bersedia untuk menghadapi PRN Melaka dengan melakukan persiapan sewajarnya,” katanya dalam kenyataan di sini hari ini.

DUN Melaka dibubarkan pada 4 Oktober selepas empat Ahli Dewan Undangan Negeri (ADUN) mengumumkan hilang kepercayaan dan menarik balik sokongan terhadap kepimpinan Ketua Menteri Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Suruhanjaya Pilihan Raya (SPR) akan mengadakan mesyuarat khas bagi membincangkan urusan PRN Melaka pada Isnin depan (18 Okt).

Ini termasuk tarikh writ pilihan raya, hari penamaan calon, hari pengundian dan daftar pemilih yang akan digunakan serta lain-lain persiapan bagi melaksanakan PRN tersebut. – Bernama


Isu derma: PEMBELA harap polis minta maaf, tarik kenyataan

SAYA tahu ramai yang kecewa dengan kenyataan Ketua Polis Petaling Jaya kononnya ada unsur-unsur penipuan dan melanggar undang-undang dalam usaha kami membela kebajikan rider yang ditahan kerana mempertahankan kalimah Allah baru-baru ini.

Ramai juga yang terus mempercayainya kerana ianya datang dari seorang Ketua Polis daerah yang pasti tinggi integritinya. Sememangnya isu ketelusan kutipan derma ini adalah suatu yang sensitif dalam kalangan masyarakat kita apatah lagi jika ianya adalah NGO-NGO Islam yang pasti diharapkan mempunyai integriti dan ketelusan yang tinggi.

Namun, saya ingin menegaskan dan mengingatkan kita semua supaya kita tidak hilang fokus pada isu sebenar, iaitu isu persendaan terhadap kalimah Allah. Nampaknya kini fokus masyarakat sudah teralih seolah-olah PEMBELA vs polis pula.

Polis adalah sahabat dan rakan strategik kita sejak sekian lama dalam agenda-agenda membela agama, bangsa dan negara. Saya tidak mahu kekhilafan ini menjejaskan hubungan kita apatah lagi menjejaskan kepercayaan rakyat terhadap integriti polis.

Saya sangat berharap 𝗮𝗴𝗮𝗿 𝗽𝗶𝗵𝗮𝗸 𝗽𝗼𝗹𝗶𝘀 𝗱𝗮𝗽𝗮𝘁 𝗺𝗲𝗻𝗮𝗿𝗶𝗸 𝗯𝗮𝗹𝗶𝗸 𝗱𝗮𝗻 𝗺𝗲𝗺𝗶𝗻𝘁𝗮 𝗺𝗮𝗮𝗳 kepada pihak PEMBELA berikutan isu ini. Kita tidak tergamak nak bawa isu ini ke mahkamah pula, kerana PEMBELA dan pihak polis sepatutnya bekerjasama dan saling membantu dalam agenda menegakkan keadilan.

Kita akan terus follow up isu ini dari semasa ke semasa kerana selagi tiada keadilan dicapai, maka selagi itulah agama Islam terus dihina tanpa segan silu sebegini yang akhirnya segelintir rakyat mengambil keputusan sendiri kerana tidak yakin dengan sistem sedia ada.

Aminuddin Yahaya
Pengerusi PEMBELA
13 Jun 2021


8 kesan tompokan disyaki air mani ditemui pada sarung tilam rumah bekas ADUN DAP

IPOH, 2 Zulhijjah 1442H, Isnin – Mahkamah Tinggi di sini, hari ini diberitahu sebanyak lapan kesan tompokan disyaki air mani ditemukan pada sarung tilam di rumah Ahli Dewan Undangan Negeri (ADUN) Tronoh, Paul Yong Choo Kiong yang didakwa merogol pembantu rumahnya seorang warga Indonesia.

Pegawai siasatan tempat kejadian Inspektor V. Simon, 38, dari Bahagian Forensik Ibu Pejabat Polis Kontinjen Perak berkata demikian ketika pemeriksaan utama oleh Timbalan Pendakwa Raya, Liyana Zawani Mohd Radzi.

“Ada jumpa juga empat helai rambut pada tilam,” kata saksi pendakwaan ke-14 itu semasa ditunjukkan barang kes bagi tujuan pengecaman.

Beliau berkata, antara barang kes lain yang diambil dari tempat kejadian ialah mop, seluar dalam lelaki warna kelabu, pakaian, seluar pendek warna biru, seluar dalam warna merah jambu dan baju dalam warna biru.

Hakim Datuk Abdul Wahab Mohamed yang mendengar perbicaraan kes itu kemudian menangguhkan prosiding hari ini dan saksi tersebut akan menyambung keterangannya esok.

Yong, 51, mengaku tidak bersalah melakukan perbuatan itu di kediamannya di Meru Desa Park di sini antara 8.15 malam hingga 9.15 malam pada 7 Julai 2019.

Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

ADUN Tronoh itu didakwa di Mahkamah Sesyen di sini pada 23 Ogos 2019 ketika memegang jawatan EXCO Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Terdahulu, mahkamah mendengar keterangan Chor Pei Sun, 47, kakitangan Bahagian Pemasaran Jualan di agensi pembantu rumah yang menguruskan pekerjaan mangsa yang menyatakan syarikat tersebut pernah menerima panggilan daripada majikan berhubung isu pemeriksaan kesihatan warga Indonesia itu sebelum kejadian.

“Saya pernah terima panggilan daripada majikan iaitu Puan Yong sebelum kes ini yang tanya mengenai pemeriksaan kesihatan dia (mangsa) ada masalah atau tidak,” kata saksi pendakwaan ke-11 itu ketika disoal peguam Salim Bashir.

Chor bagaimanapun tidak bersetuju dengan cadangan Salim bahawa isteri Yong telah menghubunginya untuk mengetahui sama ada mangsa mempunyai isu mental sebelum dibawa ke negara ini.

Saksi itu juga berkata, dia hanya sekali menerima panggilan daripada majikan mangsa iaitu berkaitan pemeriksaan kesihatannya sama ada diluluskan atau tidak oleh Agensi Pemantauan dan Pemeriksaan Perubatan Pekerja Asing (Fomema).

Pada prosiding hari ini, mahkamah turut mendengar keterangan tiga lagi saksi iaitu Kwan Mei Yee, 46, kerani agensi pembantu rumah yang menjawab panggilan daripada pihak Kedutaan Besar Indonesia yang memaklumkan mengenai aduan mangsa pada 8 Julai 2019.

Dua lagi ialah pengarah agensi pembantu rumah itu Hong Ngin Sin dan pemandu syarikat tersebut, Tan Cheoh Teong. – Bernama


Pinda Akta DBP, beri kuasa ambil tindakan lindungi bahasa Melayu

BANGI, 1 Muharram 1442H, Khamis – Bersempena sambutan Hari Kebangsaan yang ke-63 tahun ini, gerakan Islam, Ikatan Muslimin Malaysia (ISMA) menyenaraikan sembilan tuntutan kepada kerajaan Malaysia untuk dipertimbang serta diperhalusi.

Tuntutan yang julung kali dilancarkan itu mempunyai matlamat akhir iaitu memperkukuh kedudukan bahasa Melayu, selain memartabatkannya sebagai asas perpaduan di negara ini.

Presiden ISMA, Haji Aminuddin Yahaya yang mengemukakan tuntutan itu dalam sidang media hari ini merayu, pindaan Akta Dewan Bahasa dan Pustaka 1959 (Pindaan 1995) dijadikan kenyataan agar agensi berkenaan memperoleh punca kuasa untuk mengambil tindakan kepada pihak yang tidak menghormati bahasa kebangsaan.

DBP juga, tegas beliau, perlu dihormati sebagai benteng peradaban negara seperti kata bekas Perdana Menteri, Almarhum Tunku Abdul Rahman Putra Al-Haj: “Negara tanpa bahasa kebangsaan ibarat jasad tanpa roh.”

“Saya menyeru semua lapisan masyarakat dan kepimpinan negara dari pelbagai bangsa dan agama agar menjunjung tinggi bahasa Melayu sebagai bahasa kebangsaan,” katanya.

Selain itu, Haji Aminuddin menuntut kerajaan mengembalikan nama asal Bukit St Paul kepada Bukit Melaka.

Beliau juga berharap agar kerajaan mewajibkan warga asing yang memohon kewarganegaraan untuk fasih bertutur dalam bahasa Melayu.

“Penguatkuasaan tegas terhadap nama bangunan, kawasan perumahan, bandar, pengiklanan yang masih menayangkan citra asing. Mewujudkan rancangan dan filem luar yang telah dialih kepada bahasa Melayu, serta menekankan bahasa Melayu di sekolah-sekolah vernakular.

“Seterusnya kami tuntut menghormati ‘ketuanan’ tulisan Jawi sebagai satu daripada tulisan bahasa Melayu (bahasa kebangsaan) seperti termaktub dalam Perlembagaan Persekutuan, mengekalkan pengajaran mata pelajaran berasaskan Sains dan Matematik dalam bahasa Melayu,” katanya.

9 tuntutan ISMA sempena hari kemerdekaan:

– Tukar nama Bukit St Paul kepada Bukit Melaka

– Wajibkan kepada warga asing yang memohon kewarganegaraan untuk fasih bertutur bahasa Melayu

– Penguatkuasaan tegas terhadap nama bangunan, kawasan perumahan, bandar, pengiklanan yang masih menayangkan citra asing

– Mewujudkan rancangan dan filem luar yang telah dialih kepada bahasa Melayu

– Menekankan bahasa Melayu di sekolah-sekolah vernakular

– Menghormati ‘ketuanan’ tulisan Jawi sebagai satu daripada tulisan bahasa Melayu seperti termaktub dalam Perlembagaan Persekutuan

– Kekalkan pengajaran mata pelajaran berasaskan Sains dan Matematik dalam bahasa Melayu

– Pindaan Akta DBP 1959 (Pindaan 1995) perlu dijadikan kenyataan agar DBP memperoleh punca kuasa untuk mengambil tindakan kepada pihak yang tidak menghormati bahasa kebangsaan

– DBP juga perlu dihormati sebagai benteng peradaban negara


Hantar baju, kuih raya antara alasan rentas daerah, negeri: Polis

PETALING JAYA, 28 Ramadan 1442H, Isnin – Polis mengesan pengguna jalan raya menggunakan pelbagai alasan tidak munasabah seperti menghantar baju dan kuih raya untuk membolekan mereka merentas daerah dan negeri tanpa surat kebenaran.

Ketua Polis Daerah Petaling Jaya ACP Mohamad Fakhrudin Abdul Hamid berkata pihaknya tidak mengenakan kompaun sebaliknya mengarahkan individu terlibat untuk berpatah balik.

Beliau berkata bagi pemandu yang ingkar, tindakan kompaun akan dikenakan serta-merta tanpa kompromi.

“Kami sudah mulakan (sekatan jalan raya) daripada semalam (9 Mei) dan mendapati setakat ini masih ramai pengguna jalan raya yang berdegil untuk merentas negeri dengan tujuan tidak sepatutnya dan mereka diarahkan untuk berpatah balik.

“Antara alasan mereka seperti hantar baju ke rumah kawan di Shah Alam, beli barang, bawa keluarga untuk beli-belah di kawasan Shah Alam,” katanya kepada Bernama selepas menjalankan tinjauan di sekatan jalan raya (SJR) di KM34 Lebuhraya Persekutuan malam tadi.

Beliau berkata bagi melancarkan pergerakan lalu lintas waktu hari bekerja, pihaknya akan membuka laluan tambahan namun pemeriksaan ketat tetap dijalankan seperti biasa.

Mohamad Fakhrudin turut menasihatkan orang ramai agar mematuhi arahan Perintah Kawalan Pergerakan (PKP) yang dikeluarkan Majlis Keselamatan Negara (MKN).

Sementara itu, tinjauan Bernama di Plaza Tol Jalan Duta dan Plaza Tol Sungai Besi mendapati aliran trafik di beberapa laluan utama keluar masuk ibu negara terkawal walaupun berlaku sedikit kesesakan susulan pemeriksaan ketat dilakukan polis dalam SJR.

Pada Sabtu lepas, Menteri Kanan (Kluster Keselamatan) Datuk Seri Ismail Sabri Yaakob mengumumkan semua aktiviti rentas daerah dan negeri tidak dibenarkan tanpa kebenaran Polis Diraja Malaysia (PDRM) bermula 10 Mei hingga 6 Jun ini. – Bernama